amanoisuno/poetBack huggingface dataset:
答趙溫甫見謝茶甌韵 彭汝礪 
我昔曾涉昌江濱，故人指我觀陶鈞。龐眉老匠矜捷手，爲我百轉雕輿輪。鎸刓刻畫走風雨，須臾萬態增鮮新。盤龍飛鳳滿日月，細花密葉生瑶珉。輕浮兒女愛奇崛，舟浮輦運傾金銀。我盂不野亦不文，渾然美璞含天真。光沉未入世人愛，德潔誠爲天下珍。朅來東江欲學古，喜聽英傑參吾倫。謹持清白與子共，敢因泥土邀仁恩。空言見復非所欲，再拜謝子之殷勤。
雪夜飲分題得雪字 彭汝礪 
顛風夜號花木折，平明階前三尺雪。誰家羌笛落早梅，中夜南樓對明月。苦寒侵人毛髮縮，厭厭夜飲腸內熱。公才奔放欲萬里，應恨低徊受羈紲。一巢安穩身自在，生涯却羨鳲鳩拙。人生所值俱所樂，萬事悠悠無可說。偶有名酒須盡醉，醉輒題詩如靖節。君不見萬卒征南凱未旋，戎衣雖厚冷如鐵。
和深之飲字 彭汝礪 
窮陰方欲歸，故故作凝凜。乾坤幾日雪，晝作宵還甚。寒威鎮氛沴，和氣生豐稔。君子有酒食，健啖亦豪飲。虀鹽本吾味，笑此已多品。芬芳臭如蘭，爛熳文似錦。夜闌燭花低，更轉鳥聲噤。私飲樂已湛，情話言尤審。駑才負荷重，終夕無安寢。樓頭鐘幾聲，展轉屢欹枕。
和亶甫夜字 彭汝礪 
雪輕不自持，風急更相借。仙人集蓬島，鴻鵠雲中下。飛騰障空虛，細碎穿隙罅。光明入幽室，晃耀不知夜。苦寒爲公飲，酒盡解貂貰。盤蔬起鄉思，披綿問鵝鮓。浮生夙何緣，今昔同官舍。才調稍迫促，每羨公優暇。草玄入幽微，曾不解嘲駡。文衡委輕重，事亦宗伯亞。我愚實未稱，得友還自詫。兩驂萬里心，雙璧連城價。塵土難淹留，雲霄看高跨。
和執中游山四詩 谷隠寺 其一 彭汝礪 
谷隠多牡丹，一花百千葉。一根出一切，一切一根攝。愛君看花處，立悟恒沙劫。其誰知此意，祇有花間蝶。
和執中游山四詩 谷隠寺 其二 彭汝礪 
樓閣倚天外，鐘梵落人間。俗客有時去，野僧長日閑。白雲何所往，飛鳥未能還。一望輒一歎，令人唯厚顔。
和執中游山四詩 峴山 彭汝礪 
甘棠如衆木，峴首如衆山。燕人愛召公，公去不忍攀。襄陽思叔子，墮淚濕孱顔。至今山外溪，日夜波瀾翻。如公章貢祠，亦在山水間。
和執中游山四詩 高陽池 彭汝礪 
三年南雍居，十至高陽池。魚鳥如故人，相忘不相疑。但持青蓮葉，不倒白接䍦。我與之子游，何似山公時。
內鄉山中  其一 彭汝礪 
野人住山中，不見山色好。我行久塵土，窺覽慰懷抱。禹稷不乏人，翻焉憶商皓。使我有以食，甘於此山老。
內鄉山中  其二 彭汝礪 
靜喧豈殊途，能靜理亦好。所以見山色，愛之置懷抱。攬鏡照鬚髮，已如霜雪皓。吾方與神遊，未肯塵土老。
寄葉法曹 彭汝礪 
參軍琢玉爲天性，靈臺一點秋江靜。少年勤苦取富貴，不知勤苦今爲病。世人喜邪疾中正，愛君與物終無競。圍棋坐爭百局勝，雕弓力挽六鈞勁。棋子勞神弓力硬，此圖養疾俱非令。作詩勸君今勿更，詩書自足資游泳。奧室重簾鎖幽徑，我不見君心怲怲。疾病勿憂有天命，愷悌君子神所慶。
送皇甫法曹 彭汝礪 
始余來肥陵，問士得皇甫。經年在閭巷，不肯出公府。樽俎獻酬間，爲之賦翹楚。今上襄陽官，拙詩愧兼取。襄陽真名區，碑碣字多古。能因東南風，取以寄予否。
寄友人 彭汝礪 
漢上近多雨，江頭應好風。想君當此際，掛席隨孤鴻。翔龍壓大浪，畫鷁凌長空。男子四方志，生時射桑蓬。爾來何遲遲，吾憂祇忡忡。安得百頃田，稍鄰五老峰。早賦歸去來，同爲採芝翁。
和君時弟見貽一首 彭汝礪  泰山
鳬短非不足，鶴長非有餘。泰山逮毫芒，其理固一如。君才乃驊騮，行矣無踟躕。萬里不加鞭，日力復有舒。豈如老鈍馬，寸進徒渠渠。低頭戀棧豆，時復仰天噓。徊徨槽櫪間，不用論智愚。惟中可以休，吾與子歸歟。
送范侍郎歸許昌一首 彭汝礪 
鳳鳥蹌蹌，其羽儀儀。其集伊何，梧桐之枝。鴻飛冥冥，其翼差差。其止伊何，清泠之池。朝廷於公，夫豈不知。國有大疑，爰度爰咨。公雖家居，如在廟堂。國之大經，論討靡忘。徐徐公車，在汴之郊。薄言追之，以永今朝。汎汎公舟，在河之陰。薄言維之，以慰我心。公賜我言，我斯藏之。何以報之，羔羊素絲，秉德不遺。公飲我酒，我斯酬之。何以祝之，秀髮龐眉，受福無期。
讀史 彭汝礪 
婁敬脫輓輅，獨建金城安。韓信出羈旅，遽上將軍壇。謀出萬乘驚，名飛百夫歎。丈夫松桂姿，直氣虹霓蟠。得時樹功業，未謝婁與韓。
管仲有老母 彭汝礪 
王陽爲孝子，王尊未能非。管仲有老母，鮑叔獨能知。同途不同行，亦各有所思。今或有斯人，執鞭吾不辭。
暴雨 彭汝礪 
雲如驚瀾如潑墨，萬竅怒號四山黑。電母摇睛嚇風伯，疾雷怒張坤軸側。雨如河傾如雨石，上山下山泉動脈。石漂木拔崖裂坼，高原立脚成大澤。古寺顛前後岡逼，瓦腐椽折破無壁。泥佛露頭水浸臆，苔錢藤蔓生金碧。背堂衆流如箭激，挾氣急欲投閒隙。衣掣脚芒看溝淢，有惻烝徒老荆棘。荷戈與殳甲不釋，中夕愁居晝艱食。我今乃敢求安席，閭閻人家水沒極。壯夫浮泅老者溺，高占鳥巢據猨杙。可憐欲走無羽翮，我起熟視惟歎息。斷蘗棲苴在簷額，雞飛犬跳上屋脊。蛟黿睥睨迷所宅，乾坤欲晴但頃刻。廣庭泥深猶數尺，大浪如銀沸阡陌。萬馬相踶轂相擊，窮民欲炊無釜鬲。蚯蚓在堂魚在閾，兒童捕魚不知戚。溪南不能過溪北，跬步如越與胡隔。溺者漫不見蹤跡，東村西村哭聲塞。手援不能淚沾臆，掩胔雖欲終何益。天理吁嗟杳難測，惸獨無辜不愛惜。葬填溪魚瘞砂礫，乃能屈折容盜賊。鑿險開深聽藏匿，不以血膋膏鋒鏑。皇天無情禍福直，昔也昭昭今也惑。我歌且謠寫悲惻，竹林一夜生秋色。
和執中游山 彭汝礪 
峨峨楚山前，屹屹樊堞後。汗漫清漢左，蜿蜒大堤右。雷霆沸波瀾，龍虎臥岡阜。春風無偏陂，潤澤到藜莠。日月有底急，匆匆似奔走。樂哉城南游，矧復得智叟。橫踰路東頭，縱踏山北口。逶迤陟嶔崟，莽蒼度林藪。巍亭立青冥，隠几見十部。崖石險欲落，參差露妍醜。沉深開殿閣，闕穴得圈臼。尚或埋泥塗，誰能斬薪槱。法海惟我汎，禪關與君叩。清泉給醍醐，一飲失塵垢。丹鳳杳不來，瞻想更搔首。潭潭谷中寺，花木照堂坳。樓閣守岧嶢，敧危貼星斗。白雲雜香霧，終日在戶牖。有沼旱不枯，金蓮豈凡偶。不見白馬至，似聞蒼龍吼。一雨作豐年，歡愉逮雞狗。稅車高陽池，遺事問黄耉。歎息當世士，所懷自非苟。方醉白接䍦，寧貴朱組綬。拭目墮淚碑，徘徊想忠厚。河內借寇恂，南陽祠杜母。彼惟一純誠，名等天地久。愛君所志遠，堯舜望高后。談經破小辯，獨自持綱紐。德愛在章貢，甘棠不枯朽。邅迴久荆楚，白髮嗟未偶。軒昂更自拔，怵惕非人咎。寧甘凍饑死，不一變厥守。吾惟人間世，所遇皆所授。生死等夢幻，可能憬然否。譬猶二人奕，日夜競勝負。紛紛置黑白，畢竟一何有。但願山下水，盡作杯中酒。時時與君醉，獨與造化友。忠臣不忘君，不問在畎畝。
次韵堯民同年 彭汝礪 
飛雪鱠長鯨，浮蛆醱新酒。故人不我過，絕壁頻回首。北岡無斷絕，參錯紛燕豆。觸目事斬新，愴懷治平舊。龍飛第一牓，四百如蘭友。勁氣沮金石，高文爛星斗。我衰也久矣，彫落幾無有。未去真厚顔，欲歸猶掣肘。盤根發餘刃，想見敏捷手。江河被郛郭，雲霧生戶牖。顧瞻良集易，歎息幽期後。興到詩輒成，吾窮久箝口。
答同舍游凝祥池 彭汝礪 
仙宮神靈之所宅，樓閣倚天一千尺。先生好游猶挾冊，藜莧不慚吾鼎食。凝祥池頭三月春，腰金騎狨多貴人。天邊五岳烟霞闊，海上三山雨露新。蛺蝶能飛燕能舞，鳳凰在雲鴻在渚。仙人驂鸞入雲霧，寂寂不聞青鳥語。洞天落日晚沉沉，漁舟縹緲桃源深。紅玉坐看花著子，青雲行見葉成陰。疾雷怒飛風雨急，瘦馬不行歸旆濕。投閒一日須一來，歲時變化猶呼吸。
栽竹 彭汝礪 
一生正能著幾屐，曠達人稱阮遙集。何可一日無此君，風流我愛王參軍。夏葛冬裘吾便足，由來世間無可欲。但栽翠竹滿東林，我日對之歌且吟。
送君宜之臨城簿二首  其一 彭汝礪 
人之與萬物，異名而同體。貴賤何以殊，知與不知爾。知之莫如學，學莫如修己。汝學自有得，願言惟不已。不已須自到，不到由中止。請觀爲田者，日夜服耒耜。久之田自熟，其入須倍蓰。至于耕耘廢，稂莠敗穈芑。常時不用力，畬穫終無幾。予與爾知田，肆言聊及此。
送君宜之臨城簿二首  其二 彭汝礪 
事賢如事親，敬長如敬兄。讀書如喫飯，近欲如近兵。百事總欲是，一言不可輕。汝能慎於初，更欲觀厥成。仲兮舍予南，汝今復北去。南北牽我夢，終夕無定處。但寄兩眼淚，爲君衣上露。會知老者心，從爾無早暮。
送范侍郎帥慶州得以字 彭汝礪 
池水日夜流，日行無停軌。人生長道路，擾擾還如此。莫辭飲我酒，酒盡君且起。贈君雙寶劍，有言慚近俚。聖人之於物，愛視猶赤子。顧復愁不至，不知分此爾。誰歟較尋尺，竟未知所以。夷外當反內，刮毛須及裏。邊陲今無事，自可緩带理。願君宏遠業，赫赫光祖禰。
送穎叔帥臨洮 彭汝礪 
風如疾雷雹如芋，積雪如丘壅道路，蔣侯車馳挽不住。見說西人復嘯聚，目視陰山欲飛去。蔣侯文如江海注，一决萬里無盡處。筆落在紙成雲霧，氣吞雲夢八九數。力轉丘山縛螭虎，終日笑言公不怒。三軍號令成樽俎，羌戎膽落汗流跗，邊人乃至歌五袴。昔誇禁中得頗牧，今見南陽稱召杜。前席宣室疑已暮，勒功燕然無可慕。歸來遍作人間雨，杕杜吾當爲君賦。
舟中大熱夜半起坐因作是詩寄諸友 彭汝礪 
星辰與天旋，河漢入地流。其行雖不同，晝夜不自休。彼能致其誠，豈不至誠猶。如何爾爲士，乃不彊厥脩。功不償其食，不如馬與牛。金朱豈不寵，顧視祇可羞。誰謂古之人，乃無一可憂。何以圖厥終，尚惟友之求。
彥衡約飲湖亭行不及赴 彭汝礪 
主人欲留客，其意良已厚。行人念行役，奔命惟恐後。張帆半夜起，撇若驚蓬走。盈盈水中蓮，鬰鬰堤上柳。相別不相見，已行更迴首。人生如朝露，理固無可久。可爲惟爲德，萬一或不朽。行也死後已，庶猶無大咎。君恩不勝報，聊一報我友。
宋履中示月桂佳篇并聖俞詩因賦四韵 彭汝礪 
古人種花昔已老，後人種花今更好。聽詩令人饑頓飽，歎息古人不可到。庭中花落君勿掃，醉飲全勝藉幽草。白髮不嫌花壓帽，寄聲我友車先膏。
再用前韵書呈諸友學士 彭汝礪 
凡花朝開暮即老，仙桂春花秋更好。幽砌終年看不飽，洞門無日春不到。玉樽一挹把筆掃，跂脚詩成不立草。醉倒淋漓應落帽，衣襟沾溼雲如膏。
察院學士灸焫連日戲作鄙句 彭汝礪 
截艾作炷大如椽，三日徹夜燒丹田。心腹生火口生烟，皮毛潤澤骨骼堅。舍杖趨走脚輕儇，赫如渥丹顔色鮮。五十六歲如少年，顧我一生百迍邅。病多未老先華顛，欲灸自量無罪愆。一切久矣付諸緣，三月人家花欲燃。陽春水色碧於天，更欲載公青翰船。喚取佳人舞繡筵，一飲一斗醉不眠。不怕世人笑逃禪，火中自會生金蓮。作詩問公奚若旃，肌肉忍自投戈鋋。亶顧厥後勤著鞭，萬事悉置心超然。服食不須求汞鉛，公名已自列諸仙。
再用前韵呈察院學士 彭汝礪 
真人養真如養源，道士耕道如耕田。吐納日月踏雲烟，牢如金石齒牙堅。捷如猨猱身體儇，沐浴露霧甚榮鮮。受命一萬有千年，既安且樂無迴邅。後人好惡紛倒顛，湎淫蠱惑作罪愆。墮落世網縛塵緣，愛河流轉業火燃。猗公淡泊其得天，泛泛乘世如虛船。精神采色照四筵，老鶴飲露夜不眠。戲笑中有第三禪，凈不著水花如蓮。酬酢不停奚敏旃，賦詩馬上橫殳鋋。不放祖生先着鞭，北方灸焫自古然。其力十百倍凡鉛，功成不數飲中仙。
是非寄君時 彭汝礪 
一或以爲是，一或以爲非。是非如環中，畢竟無窮時。汝唱我其從，嗟吾亦何爲。
自然 彭汝礪 
皇天典下民，實亦付自然。禍福與是非，日夜相推遷。譬猶泥在鈞，隨分有醜妍。醜非其所惡，妍非其所憐。彼憐吾不知，方知樂其天。
行西城 彭汝礪 
我將行西城，曲指計日月。汝來今幾時，已卜錢塘別。吾衰况多病，冉冉鬢已雪。安能久去汝，漫自投羈紲。田園苟可飯，聲利非吾屑。與汝歸去來，相看至耆耋。蒼茫尚無涘，空復愁如結。
漢上謁劉執中 彭汝礪 
塵土能污人，有如衣匪澣。驅車出闉闍，縱目盡江漢。漁舟泛青雲，瀟灑雁爲伴。蘆花如飛雪，時逐風散漫。可憐獨清人，憔悴行澤畔。
答君時用前韵 彭汝礪 
振衣近滄浪，聊以垢膩澣。仰首冥冥雁，肅肅在雲漢。吾今寡所合，爾獨爲吾伴。蕩舟泛江海，四顧畏汗漫。君看水中坻，不是無邊畔。
口占和君時 彭汝礪 
吾生有窮通，吾志不可衰。飄飄如浮雲，富貴我何爲。我今樂不淺，我歌爾其隨。譬猶富者家，畜聚不可訾。怡怡任天真，何害爲偲偲。人惟學不學，高下成雲泥。是非惟所求，萬物豈我私。君看鑑中明，不隠嫫母媸。君病本自無，吾藥奚所施。惟作日新銘，與汝同爲規。
菊苗  其一 彭汝礪 
重陽黄菊花，零落殆無有。微陽動淵泉，嫩葉出枯朽。青青好顔色，寂寥霜雪後。物理如轉環，開花豈其久。
菊苗  其二 彭汝礪 
物理如轉環，昔亡乃今有。眷言籬邊菊，根葉未終朽。盛衰各一時，何足競先後。彼花似無情，能並天地久。
採葵 彭汝礪 
古人採薇蕨，我亦愛斯葵。能隨朝陽傾，不爲秋露萎。烹調戒中厨，聊以燕母慈。拔根取廉名，未愧魯公儀。
薺 彭汝礪 
陰風號暮景，零落悲晚秋。紛紛彼芳薺，鬰鬰此中丘。作甘豈不珍，冒寒不爲柔。薄言擷以歸，呼奴具晨羞。
途中和君時  其一 彭汝礪 
相望不相見，一步一回頭。况汝將有適，前路正悠悠。土壤去宛葉，星躔近斗牛。不知明之日，何以解吾憂。
途中和君時  其二 彭汝礪 
聞君欲脂車，輾轉睡不安。憂心頑如石，百計不可寬。鳲鳩祇在桑，歸雁乃雲端。一瞻百歎息，强飲終無歡。
行役 彭汝礪 
行行重行行，吾役幾時休。春風不相饒，塵土滿敝裘。人生能幾何，乃有千歲憂。須知一罇酒，可勝萬戶侯。
南陽 彭汝礪 
復爾行南陽，興言涉清漢。日晴川谷明，風靡花竹亂。遙瞻萬山麓，近眺樊城岸。南北有仳離，令人感鴻雁。
途中 彭汝礪 
一日復一日，悠悠竟何之。萬物但此理，百年能幾時。墨翟悲已誤，賈生哭奚爲。可憐日月輪，日夜爭東西。
早起 彭汝礪 
客心不能休，未曉輒欲起。耳凍南山風，衣冰北溪水。捨我一息勞，先行十餘里。因知人之學，患不勉旃爾。
昨日餞趙教授行會飲秀楚堂晚徙櫻桃花下夜月上正夫設燭于花上光明焜燿昔所未見正夫因約賦詩 彭汝礪 
夜凉月色清如水，天靜無風塵不起。移酒近花坐明月，畫燭橫斜插花裏。月寒燭艷花淡薄，意思相疑不相似。一下一高總能見，半白半紅渾可喜。時有幽香闇着人，更分疏影低臨水。密如雲霧即成陰，團作珠璣看結子。異時尚擬與君醉，景物更作今日比。富貴功名是底物，人生百年行樂耳。
再用前韵  其一 彭汝礪 
朝日薰酣晨露洗，中林入夜幽香起。燭與花明月影中，月和燭照花陰裏。光華混雜不可認，刻畫雖工難比似。燭偏月下花亦別，疏影橫從俱可喜。使君白頭衰久矣，空惜流年去如水。作詩與花雪羞恥，多材自屬佳公子。青春九十今能幾，不當祇作常時比。莫令俗事一關心，可厭浩歌頻到耳。
再用前韵  其二 彭汝礪 
夜色清如水新洗，月上燭明栖鳥起。灼灼其華散成綺，仙翁岸幘光明裏。公明如月非如燭，文華亦非花得似。安危自以天下任，故與衆人同笑喜。手折芳枝嚼紅蕊，臨池想濯滄浪水。芳菲肯付游人醉，知公愛民一如子。月盈易虧花落易，直須催促公排比。公看光陰去無止，欻如白駒過隙耳。
次正夫登沛中歌風臺 彭汝礪 
屹屹泗上城，隆隆沛中臺。登臺不見人，祇見山崔嵬。高祖湯武資，神明天所開。潜龍已飛躍，乘馬寧邅迴。倒戈與天旋，萬國俱子來。西楚殪封兕，東齊蕩纖埃。任使雖故人，蕭曹亦賢哉。功成思猛士，樂極自成哀。如何古之人，懿德乃所懷。
次正夫相寄佳句 彭汝礪 
朱橘大可圍，白魚闊盈尺。掀林擷甘芳，艤岸披的皪。我酒清且旨，于焉餞佳客。鴻飛不知遠，日暮寒雲碧。回瀾祇如昨，不見舟行跡。寄詩何遒麗，若見好顔色。遙想翰墨揮，波濤瀉胸臆。維纚遠林外，坐看晨風翼。萬物歸一致，知公無不適。人之與天地，同是爲形役。
次正夫宿留侯廟韵 彭汝礪 
龍飛景雲從，林茂衆鳥息。真人翔灞上，多士生王國。留侯豪傑士，乃獨爲所得。韓亡竟不去，漢興愈厲策。不見馬上功，奚多幕中畫。眇焉視嬰布，若數百與億。鴻鵠已高飛，翩然斂歸翼。堂堂高皇業，屹立如磐石。始卒如公者，是不慚廟食。載瞻水邊祠，老檜寒更碧。
次正夫途中懷親韵 彭汝礪 
動靜非兩途，久勞逸更好。開門看白雲，婉婉出山嶠。身閑亦已樂，言念親及耄。豈無青精飯，每食終不飽。鏡中髮如漆，一夜成素葆。言歸采其蘭，堂北種萱草。日以五鼎食，不如綵衣老。我今無此樂，感泣形已槁。日夜思故鄉，欹眠夢郊堡。
次正夫途中蔬食韵 彭汝礪 
昔未與公游，同志不同居。我寵居鳳掖，公名專石渠。醪醴賜上尊，膏羶給天厨。彭城作逐客，事事秦越殊。尚慚素餐詩，苦畏城旦書。豈能萬錢食，謬駕雙輪車。時時置盃盤，登眺隨所如。公行適在野，乃至歌無魚。人生一世間，百年實斯須。無所不可安，何獨貴紆朱。飲河惟滿腹，奚欠亦奚餘。作詩促公歸，去直承明廬。
正夫臥疾予往訪之正夫置酒因作是詩 彭汝礪 
來問清漳病，煩置東武酒。敬窺石窌君，愛始士衡母。大論窺道奧，禪關恣深叩。是非棄糠粃，直與造化友。人游于一世，萬事俱非偶。養疾先息念，息念他何有。此言乃良藥，不在砭石後。長日從公游，徑醉須五斗。
再用前韵 彭汝礪 
從公飲輒醉，醉德非醉酒。噬肯易子教，義應容拜母。歌聲清以長，發若金石叩。予非多聞者，或似直諒友。身世飄流並，神形條達偶。萬事實一夢，奚亡亦奚有。是非可姑置，試俟千載後。但願酒不空，何庸印如斗。
和君時十章章四句  其一 彭汝礪 
猗彼君子，篤志乎道。道之云遠，於焉慥慥。
和君時十章章四句  其二 彭汝礪 
猗彼君子，克誠其身。匪祿是榮，日以養親。
和君時十章章四句  其三 彭汝礪 
孰違孰從，曰吾從義。孰去孰與，曰吾由禮。
和君時十章章四句  其四 彭汝礪 
溫凊匪偕，云如之何。得彼失茲，得失孰多。
和君時十章章四句  其五 彭汝礪 
吾斯未信，吾顔之厚。重輕惟法，于爾何有。
和君時十章章四句  其六 彭汝礪 
爾旋爾車，不知其期。我陟其岡，祇益我思。
和君時十章章四句  其七 彭汝礪 
凡人逐物，其力則倍。苟知其養，是用無悔。
和君時十章章四句  其八 彭汝礪 
無悔無尤，是則養親。爾慎旃哉，以慰母心。
和君時十章章四句  其九 彭汝礪 
爲山一簣，懼乎或止。道之云遠，曷云其已。
和君時十章章四句  其一○ 彭汝礪 
我田我田，以遲爾歸。何速于行，姑樂我私。
寄君時四章章四句 彭汝礪 
我脂我車，陟彼高岡。母也吾懷，匪居或忘。我帆我舟，汎彼大江。母也吾憂，匪食或皇。我池有魚，亦可以羹。何必鮪及魴，叔兮其歸哉。我田有菽，苟可以食。何必稻與粱，叔兮其歸哉。
寄君時四章章四句  其一 彭汝礪 
我脂我車，陟彼高岡。母也吾懷，匪居或忘。
寄君時四章章四句  其二 彭汝礪 
我帆我舟，汎彼大江。母也吾憂，匪食或皇。
寄君時四章章四句  其三 彭汝礪 
我池有魚，亦可以羹。何必鮪及魴，叔兮其歸哉。
寄君時四章章四句  其四 彭汝礪 
我田有菽，苟可以食。何必稻與粱，叔兮其歸哉。
寄君時六章章四句  其一 彭汝礪 
我思古人，克誠其心。如陟于高，如臨于深。
寄君時六章章四句  其二 彭汝礪 
我處于中，而舍其偏。我棄其零，而取其全。
寄君時六章章四句  其三 彭汝礪 
勿謂道遠，我至之難。我勇以前，人孰我先。
寄君時六章章四句  其四 彭汝礪 
勿謂過小，我姑爲之。千里之差，始于毫釐。
寄君時六章章四句  其五 彭汝礪 
勇兮勇兮，子我所器。子誠不已，我今所畏。
寄君時六章章四句  其六 彭汝礪 
子能吾取，吾誰之匿。子銘于盤，以視朝夕。
寄君時四章章四句  其一 彭汝礪 
我灌我園，有采之心。于以擷之，既有且多。
寄君時四章章四句  其二 彭汝礪 
我游我庭，有菊之苗。于以芼之，既旨且時。
寄君時四章章四句  其三 彭汝礪 
我思昔人，亦採其薇。我樂所安，奚慍其微。
寄君時四章章四句  其四 彭汝礪 
仲兮仲兮，曷日汝偕。以事以游，以慰予懷。
元祐元年十二月庚子雪夏首蓴湖結冰鶺鴒群集于上者至不可數感而作是詩也  其一 彭汝礪 
宛彼鶺鴒，其樂孔群。彼類維何，而有若于仁兮。
元祐元年十二月庚子雪夏首蓴湖結冰鶺鴒群集于上者至不可數感而作是詩也  其二 彭汝礪 
宛彼鶺鴒，爰集于冰。彼至維何，而有冽其清兮。
元祐元年十二月庚子雪夏首蓴湖結冰鶺鴒群集于上者至不可數感而作是詩也  其三 彭汝礪 
宛彼鶺鴒，既飛且鳴。彼行維何，而有篤其誠兮。
寄甯和仲二章章四句  其一 彭汝礪 
鳳山之泉，孔潔且長。止而不流，是不如汙潢。
寄甯和仲二章章四句  其二 彭汝礪 
鳳山之木，可棟大厦。舍而殘之，是將與荆棘而並化。
送張子固 彭汝礪 
吾少飲酒不知數，有如長虹吞百川。老來畏酒飲輒醉，百事一無如少年。瘦脚踉蹌走病鶴，吟腸悲壯啼寒蟬。夫君尚勇不宜怯，急上青雲須着鞭。
吳園雜詠十九首 吳園 彭汝礪 
布夷韓彭誅，國奪名亦隕。芮王獨以正，百世榮如近。至今園中草，欲踐猶不忍。
吳園雜詠十九首 燕閣 彭汝礪 
高閣高入雲，俛焉視岡阜。老來更無事，賓至但飲酒。陰功在其鄉，更足燕爾後。
吳園雜詠十九首 書堂 彭汝礪 
藐視一籝金，獨藏五車書。高堂見古今，其樂亦只且。以此燕子孫，吾誰數陶朱。
吳園雜詠十九首 集虛堂 彭汝礪 
室虛即生白，惟道在集虛。詩書掃塵跡，仁義外蘧廬。形忘心亦忘，萬物同一如。
吳園雜詠十九首 覺軒 彭汝礪 
本覺不見覺，大夢非是夢。覺夢夢非覺，其歸理則共。兔魚亦既得，筌蹄自無用。
吳園雜詠十九首 山亭 彭汝礪 
飛簷截山出，碧瓦貼雲齊。水靜見魚樂，竹深聞鳥啼。春風花落處，誤認武陵溪。
吳園雜詠十九首 觀德亭 彭汝礪 
男兒厥生時，弧矢射四方。茲禮古所重，嘆嗟今已亡。典章可披尋，君試行一鄉。
吳園雜詠十九首 思賢亭 彭汝礪 
大風無邪聲，積雪不改色。根方爲龍去，實擬待鳳食。一日有不見，恍如歲三易。
吳園雜詠十九首 紫筠亭 彭汝礪 
青竹老出藍，紫竹嫩施粉。樂彼奇節並，歲寒不彫隕。言如拾芥者，設意毋乃近。
吳園雜詠十九首 澡雪亭 彭汝礪 
塵土能汙人，譬如衣匪澣。窺臨得清曠，其去已大半。不必濯滄浪，神明自還觀。
吳園雜詠十九首 四并臺 彭汝礪 
時將景共好，物與心相投。曠覽盡萬物，分明一浮漚。此臺無不并，樂只臺上游。
吳園雜詠十九首 四曲池 彭汝礪 
大池方如矩，小池曲如鈎。方奚避汙辱，曲不趨公侯。時傍白蓮葉，獨行青翰舟。
吳園雜詠十九首 眉壽堂 彭汝礪 
枝幹上參天，長松不枯槁。朱頂雪衣裳，仙鶴顔色好。主人一千歲，似此松鶴老。
吳園雜詠十九首 忘憂亭 彭汝礪 
徙竹種前林，栽松滿幽島。主人無所憂，不用植萱草。吐納奚所事，忘憂自難老。
吳園雜詠十九首 秋月樓 彭汝礪 
秋月如秋水，瑩澈萬里流。我欲挹其清，登彼百尺樓。隨時有佳趣，不但是中秋。
吳園雜詠十九首 觀稼亭 彭汝礪 
多稼爲豐年，觀言亦云樂。秋雲滿原隰，漫不知厚薄。帝力彼焉知，陶然飽耕穫。
吳園雜詠十九首 戒得菴 彭汝礪 
衆人貪狥財，種利不種德。誰如之人心，白首能戒得。以此風里閭，貪競當自息。
吳園雜詠十九首 秋香亭 彭汝礪 
豈不有春華，不如秋後香。紅紫不禁風，黄花耐雪霜。幾時登其亭，采采泛彼觴。
吳園雜詠十九首 薰風閣 彭汝礪 
衆山走蜿蜒，高閣立崔嵬。流水橫其前，時有薰風來。聊可解吾慍，敢言阜民財。
晨起祠先農道中 彭汝礪 
更闌燭花低，呼童起視夜。問夜如何其，露落月未謝。皇帝共神明，朝燕或爲罷。多儀禮有敬，少怠刑無赦。今茲先農饗，上意在耕稼。駕言投明起，不敢私安暇。馬蹄踏冰雪，霧露溼鞍馬。寒林月中影，十里開圖畫。燈火望壇場，冠裳出次舍。鏘洋響金石，馨香紛彝斝。百年禮樂中，萬事無雜霸。昏冥久塵土，今日聞韶夏。心知至誠通，自可膏澤下。清風吹菽麥，綠陰密桑柘。人家實倉廩，得以時婚嫁。四夷共安富，兵偃祭類禡。山川百神寧，天子樂無假。敢後秋冬報，還見擊鼓御。顧予真缺然，何以補漏罅。尚堪逐農樵，擊壤歌聖化。
自吉泛舟入贛 彭汝礪 
我行欲從車，好風苦相招。謂言困行役，厭此道路遙。駸駸四駱馬，終日在岧嶢。簿書更追隨，精耗髮欲焦。乃復汎柏舟，錦幔蘭爲橈。是時春始和，暖風秀蘭苕。彼柳已青青，彼桃已夭夭。王事敢不修，我行歌且謠。彼不知之者，謂我士也驕。不知非所知，我茲以逍遙。
胡雛 彭汝礪 
禿鬢胡雛色如玉，頰拳突起深其目。鼻頭穹隆脚心曲，被裘騎馬追鴻鵠。出入林莽乘山谷，凌空絕險如平陸。臂鷹緤犬紛馳逐，雕弓羽箭黄金鏃。爭血雉兔羞麋鹿，詭遇得禽非我欲。莫怪小兒敏捷强，老宿胡人以此爲風俗。
六月自西城歸 彭汝礪 
駕言將西征，呼僕問行李。吾行無所苟，雖遠親則喜。癡兒不知事，飲血淚如水。憶昨唐許邊，逋逃聚蜂蟻。巔崖寄巢穴，絕險不可邇。撲滅無先幾，捕督誤詔旨。是時寡妻病，吾計或可止。君曰無妾私，促裝勉行矣。妾病雖云危，姑慈有足恃。是身如浮雲，永訣或此始。一馬纔登途，渠魁頭掛市。猶虞未寧歸，走訃忽在耳。羈栖二十年，粱肉飽有幾。單車行四方，歲月幾萬里。私居乃如寄，方此還之彼。愛君能知分，嗜苦同甘旨。誓欲相厥成，完百無一毀。中流即我棄，我恨無涯涘。家貧未能去，顧惜尚壯齒。含愁復于行，嗜祿祇自鄙。悠悠涉清漢，欲往轅更柅。滄浪照顔面，不與舊相似。蓬鬢生雪霜，龜胸點泥滓。驕陽恰中伏，旱魃方哆侈。山川惜陰雨，我稼病未起。高堂蔽重簾，捉扇衣屢褫。乃茲趨長途，登降遍峛崺。簡書况有限，暮晚未擔弛。山名初外朝，岌嶪超衆巋。晴天出萬象，擾擾誰經記。濫觴一拳多，結構五丸累。蛟龍跨鴻濛，殿閣聳碨礧。或植如劍戟，或覆如釜錡。或視而錯愕，或行而迤邐。或大而無當，或立而不倚。干平七峰老，秀拔匪衆比。耆舊今所貴，瞻言但擎跽。馬息聯八疊，培塿看岡屺。籃轝勞攀牽，卒餓弗克仔。肺聲幾成雷，背汗欲濡軌。吾疲尚能徒，走驟托杖履。豈不有林木，日晝方如燬。曉行怯霧露，夜涉愁蛇虺。屋頹茇窮閻，魚餒飯乾米。田功微粱稻，圃學蕃麻枲。截筒戶割漆，剝楮人抄紙。千楓立青冥，萬竹秀披靡。時時得流泉，濯溉移日晷。清音有可樂，往往中宮徵。孰謂彼房陵，千家住清泚。神仙隠九室，綽約如處子。安眠費春秋，官爵棄敝屣。寶公浮杯來，宴坐有舊址。甘雨隨衆緣，凶年作蕃祉。欲游嗟不遑，悵望祇懸企。東西更多山，小大或億秭。未經夏禹鑿，想待愚公徙。橫梯險相聯，曲棧危半阺。避就爲俛眉，循緣或顛趾。女媧高第一，僅去天尺咫。黎明登其顛，星宿可俯視。扶桑出曉日，洞徹及表裏。丘陵雜繭栗，草木浮糠粃。補天聞故老，豈或有此理。天之於空虛，一大器而已。物或有不完，補之非天恥。酒觴薦明誠，感嘆至橫涕。留停仰媯墟，欲至更逶迤。烟嵐相薰蒸，闇黯常及巳。雜民久薰陶，頑吏傲鞭箠。令人愧滿面，虞舜昔居此。商洛不十舍，惄焉想黄綺。奔馳浪南北，僶俛慚祿仕。紛紛昨夜夢，慈母倚門竢。願騎雙鴻鵠，更挾四騄駬。言乘溪上舟，出宿城邊址。峰巒欲飛去，峭拔陵天委。神奇雜鬼怪，巧絕非劂剞。龍盤秦世松，玉滴堯時髓。波瀾雜雲霧，莽蒼在隠几。平生貪幽勝，短槳行復艤。一灘復一磧，却望無首尾。嶄嶄邊傍石，出沒競譎詭。細垂一絲縷，大作十虎兕。衝撞非雷霆，震蕩岸欲圮。黿鼉不能游，蛟蜃得所恀。懸流落千仞，急疾過發矢。浮生真如葉，轉足見生死。篙工相號呼，熟視但如砥。謂予且從陸，厥計亦非是。吾生自有分，纖悉不在己。緬思濠上魚，載顧山梁雉。未能脫韁鎖，可恨譏鑪錘。孔臥弗煖席，禹行尚乘櫑。所慚一無補，虛冒恩私被。夜凉泛明月，不寐對瀟灑。鳳林莽何處，草木秀嶷嶷。槎頭縮項鯿，不減河魴美。習池今可游，尊酒慰勞只。鴻雁杳未來，將詩寄雙鯉。
寄君時 彭汝礪 
豈不有性靈，稍可學操縵。公私足憂責，耗蠹幾大半。馳驅寢食廢，真自殘軀幹。叔兮識至理，真僞不可亂。讀書老不輟，夜坐頻達旦。特立無倚著，剛嚴實予憚。歲時有多少，每復愁分散。顧瞻鶺鴒飛，俛仰發浩歎。安得桑麻田，穀粟粗可飯。晨昏侍萱堂，綵服何粲粲。箴切庶寡尤，詩書恣娛玩。相從不相離，如彼鴻與雁。
觀畫 彭汝礪 
少時馳驅走四方，馬足遍踏無邊疆。北踰崦嵫薄扶桑，遠陟羊腸上太行。歷參涉昴捫亢房，蕩舟溟渤浮河潢。五湖彭蠡窺沅湘，蛟龍出沒鱗鬣蒼。大浪震疊鐘鼓撞，怒蜃結搆珠瑶光。游魚鰷鱨鱣鮪魴，鸂鶒沉浮旅鴐鶬。大鵬一飛凌鷫鸘，中林荃蕙雜蘭菖。妖紅曼綠艷靚粧，回溪曲覆秀篔簹。老松怪柏號風霜，桂丹楓赤橘柚黄。閬風仙人醉瓊漿，前旆虹蜺騎鳳皇。雲臺曲璧絡奇璜，縹緲天樂非宮商。我欲從之匪暇遑，昨朝圖畫紛開張。睥睨舊游心惚慌，南嶺赤日西玄霜。愁雲不開雨雪雱，變化倏忽無經常。隆樓傑閣鬰相望，遠峰截嵲插雕梁。商人騎馬兒牧羊，牛車魚艇浮纖芒。蒼鵝無聲浴滄浪，熟視却顧疑騰驤。驊騮奚爲棄路傍，骨骼雖老終軒昂。重陽籬菊開煌煌，怪見桃杏爭芬芳。梅花一枝忽自折，半籬彷彿聞幽香。文陛網戶綠綺窗，中有美人豈媖媓。流珠蛺蝶金鴛鴦，一盼少年猶斷腸。蓬萊宮中日月長，世界凡閱幾炎凉。悠悠彼樂未遽央，棋局未知誰子强。龐眉老僧坐道場，手捉拂子據繩床。似達至理言慮亡，惟我知彼真荒唐。乃知畫工匪其良，倒置高下翫陰陽。鬼神醜怪不能藏，咫尺千里無準量。屈折海岱留縑緗，物象涕泣愁斧戕。貴家欲得心奔忙，背錦軸玉紅綈囊。君亦愛之未能忘，苟不溺心奚所妨。我今與公陟高岡，坐視四海超八荒。圖史羅列耀文章，前有唐虞上羲皇。左右孔孟從莊揚，朝莫見之心肅莊。議論興廢評否臧，卑陋不肯數漢唐。廣莫之野無何鄉，我與子樂奚其將。
答蜀公謝寄酒 彭汝礪 
彼酒孰爲之，湛然若天成。爲之非草草，纖悉中度程。其香匹幽蘭，色不減瓊英。采采白菊花，亦酌潭水清。潭水取之源，擇菊廢枝莖。我將饗明神，乃獨以其精。千里馳寄公，非將解公酲。祝公百年壽，多益不爲盈。想公初飲時，瑩徹顔微赬。幽吟倚巖石，緩步睨層城。爰聞在陰鶴，載嘆出谷鶑。我聞至人心，萬物莫足攖。存亡漫憂喜，泛然若無情。此理公得之，奚藉醪醴并。
方城與君時相別遇雨因寄是詩 彭汝礪 
五更赤晴平旦雨，愁雲不開風勁怒。霰雹夜落大如芋，日月不出愁烏兔。兄曰嗟予季行役，道阻且修日云暮。泥深一尺水交注，僕肩不任馬蹄駐。一車十牛不能御，晨征忽忽立乘遽。恐汝悲啼不還顧，昔知爲快今知誤。恨不赭陽一月住，人生百年惟所遇。曲折萬變皆歸數，乾坤與人同寄寓。擾擾眼前皆細故，慎勿動心悲景露。九阪王陽猶叱馭，平明天晴卷雲霧。驊騮安穩行道路，一日千里如跬步。
我行 彭汝礪 
我行日不休，行亦讀吾書。朝爲忘機鷗，夜作不瞑魚。日月雙跳丸，乾坤一蘧廬。而吾于其間，擾擾亦自如。
離家 彭汝礪 
離家一千里，十日不得書。不怨天上鴻，祇恨水中魚。我行穀伯國，明日武侯廬。慈親髮雪白，安否比何如。
游峴首 彭汝礪 
去年冬少雪，二月春始晴。南游峴首山，東下石頭城。揉藍染江水，爛錦貼園英。幽亭一杯酒，不用千載名。
叔子祠堂 彭汝礪 
不折亭下柏，不採山頭石。羊公昔茲游，千載人愛惜。焚香薦巵酒，一拜三嘆息。却汎峴水波，汪洋感餘澤。
恒河 彭汝礪 
恒河世界浮漚上，漭漭衆生久流浪。老蠶作繭自糾纏，枯木生蟲不相放。止止靈泉風震蕩，昭昭惠日雲遮障。却語諸人莫惆悵，煩惱菩提同一相。
舟行 彭汝礪 
莫打槳，打槳驚鴻雁，鴻雁不慕魚蝦賤。暮宿江湖晝雲漢，我不見之其心亂。莫鳴桹，鳴桹鴻雁飛。鴻雁不是鷄鶩兒，我不見之心孔悲。
送君時 彭汝礪 
思親一日如三歲，去家十舍如萬里。投明叔也欲別我，枕上聞鷄淚如洗。丈夫蓋棺事則已，君雖白髮猶壯齒。奚慚折腰五斗米，三釜及親胡不喜。弧桑蓬矢射四方，男子生來志如此。
高陽池 彭汝礪 
駕言之石城，爰至高陽池。是時春始和，池水生渺瀰。徒能躊躇顧，不及酩酊歸。令人憶山翁，倒著白接䍦。
谷隠寺 彭汝礪 
樓臺寄山巔，屹屹與雲齊。登臨覽昭曠，感慨發悲悽。西顧隆中廬，北睨漢陰畦。願言脫樊籠，超然此幽棲。
白馬寺 彭汝礪 
老龍挾神機，變化無拘攣。大作四海水，斂爲一泓泉。白露泛素液，黄金折嘉蓮。樂哉襄陽人，歲歲無凶年。
春風破窮陰 彭汝礪 
春風破窮陰，草木爭秀發。紛敷作錦繡，晃耀映霜雪。我行縱披賞，欲戴羞白髮。相看一杯酒，聊以酬佳節。
寄十二十四弟 彭汝礪 
有弟有弟各一隅，萬里不見徒嗟吁。江湖春色又歸矣，庭檻花枝還有無。欲寄我聲無鯉魚，欲寫我恨無酒壺。開編一見鶺鴒詩，潸然淚落如真珠。
秋風 彭汝礪 
晚來雨霽秋風顛，驚我枕上清晝眠。四林荒凉好景氣，萬里晻靄皆雲烟。乳鳩深藏叫苦竹，蒼鶻欻起摩青天。花枝柳葉便凋隕，山上松筠徑儼然。
武岡路中 彭汝礪 
朝行黄茅岡，暮宿黄茅驛。一岡復一岡，岡岡如絡繹。一驛復一驛，思親頭易白。何時自此還，行李兼晨夕。
城東行事去李簡夫甚邇可以卜見而俱有往返之禁因戲爲歌馳寄 彭汝礪 
故人咫尺水東頭，我欲見之心悠悠。有足欲往不自由，形骸靜對鶑花留。我思肥陵昔之游，雲霧密鎖城上樓。把酒待月生海陬，月到行午醉未休。濡須南池水中洲，脫帽散髮尋漁舟。夕陽扶欄持釣鈎，白蘋風起寒颼飀。別來紛紛幾春秋，彼此待盡棲林丘。滴淚落水東爭流，肺肝雖大不容憂。殘息乃復如懸疣，得官相望真如囚。李夫子，借使復得把酒與子飲，其樂還如昔時不。我今鬢髮已絲志已偷，力不能前鈍如牛。泡浪亦悟吾生浮，尚壯欲以華簪投。日月逐逐同傳郵，何用自與身爲矛。我歌草草子須酬，欲讀子歌銷我愁。
舟過當塗 彭汝礪  长江
悠悠章江柁，復自姑孰北。此身與此水，日夜俱無息。關關林中鳥，軟語如相識。楊柳枝葉長，青青祇如昔。惟予鬢間髮，種種添新白。開尊泛溪水，宛轉隨山色。四方本予志，夷險非我惻。掛帆出長江，萬里追鵬翼。
阻風飲酒 彭汝礪 
繫舟不能前，酌酒聊自慰。異鄉少親友，市遠無兼味。惟茲佳山水，渾渾含正氣。旁皇無賓主，恣取不爲費。王事不爲緩，簡書實吾畏。夜晴如何其，呼吏看星緯。
癸未季秋偕子仲都官文淵節推子堅先輩同游東湖分題得東字 彭汝礪 
高山據西南，湖水自南東。中有避漢人，如彼雲中鴻。一日克諸己，百世聞其風。樂哉今日游，况有賢者同。
和廣漢見和東字  其一 彭汝礪 
駕言欲何之，于彼湖水東。茫洋衆游魚，凌厲一歸鴻。嚼蕊挹飛泉，解带臨清風。寄聲詩中伯，暇日倘來同。
和廣漢見和東字  其二 彭汝礪 
出處勢不齊，譬若西與東。在陰有鳴鶴，漸陸見飛鴻。禹稷顔回道，下惠伯夷風。故彼孺子者，亦庶與古同。
與甯節推游聘君亭邂逅廣漢同游分題得聘字 彭汝礪 
漢衰至桓靈，王室既不競。豪杰死黨錮，奸嬖偷權柄。娟娟彼孺子，德譽南州盛。耕稼以自食，羞詣安車聘。彼非硜硜者，而欲爲奇行。未能比禹稷，夫豈慙蘧甯。我登斯亭上，悠悠發幽興。高山知仰止，池水不可泳。魚戲芙蓉花，鳬雜參差荇。嗟嘆之不足，俛仰成諷詠。
送甯秀才過溪口占 彭汝礪 
邂逅吾所樂，爰復惜分携。繫帆且少留，聊慰吾所思。嗟我行老矣，志意非昔時。鬢毛黑如漆，種種今如絲。譬如七年牛，力乏氣亦衰。囁嚅食青芻，欲往脚自遲。愛子齒未壯，骨骼超等夷。軒昂宇宙間，萬里惟所之。舉足我即到，寧復論華夷。行矣尚勉旃，卒慰吾所期。
沐浴有感 彭汝礪 
去垢如去邪，不欲留毫分。髮不止一沐，身不止三薰。如何迷本原，浴德不自勤。區區養樲棘，俯仰愧前聞。
答張天覺學士 彭汝礪 
龐藴襄陽老精怪，辛勤欲挾山超海。破除枉被馬師瞞，扶起頼存靈照在。最上一機終不傳，喃喃謾自費羅干。晚年遭值張居士，冷火寒灰更熾然。
內鄉先春 彭汝礪 
古寺前無廊，空林中有亭。淅水爲襟带，蕭山作畫屏。仰高聽流水，志體得所寧。不能念羈旅，天地俱浮萍。舉首望飛泉，日暮未肯歸。夜凉多好風，明月有清輝。一舉隨所之，不如鴻鵠飛。思親淚如雨，有露亦在衣。
久雨 彭汝礪 
十日七日雨，十步九步水。師徒宿蓁莽，宴坐吾亦恥。其誰護封穴，未忍鳥鼠死。天意若有謂，無人可言此。
寄定州許資政 彭汝礪 
中行耀師寵，北顧寬上憂。惠澤蘇民瘵，威名聞鬼陬。鹽梅合調羹，帷幄聊運籌。中山想可見，更登城上樓。清患在未形，患形其計難。父老不言兵，朝廷今久安。貴侯弄絲竹，騎士矜綺紈。念念須預防，壯士心爲寒。非公能知微，何敢矢此言。
月夜示子文 彭汝礪 
喜見明月到池東，我時獨與孤轉同。山光水色飲不盡，更煩佳木來清風。浩歌一聲志萬里，飛飛欲到蟾蜍宮。君家玉琴試借我，爲君寫盡絲弦中。
招趙溫甫飲 彭汝礪 
典衫買酒送春歸，與春惜別無歡怡。窮村荒凉物色薄，肥雞綠笋皆出雌。却思清談醉我腹，願君促駕無遲遲。
和蔣深甫雷亭韵 彭汝礪 
巉巖巨石藏蛟龍，石破龍歸舊迹空。風生江面激驚浪，雨歇天涯橫斷虹。高吟獨據一老木，遠望喜見雙飛鴻。蹤步忽逢溪上叟，忘言疑是渭濱翁。
賦朱令水渠 彭汝礪 
宣城貌古心亦老，自誇渠成非草草。始挈孤忠犯衆仇，此身棄絕甘夷島。異言塞盡流始通，大功成就民斯保。天子虛心問民利，利如此渠亦須寶。
諒闇聞笛 彭汝礪 
夜聞孤笛城頭上，少年側聽成惆悵。明月紛紛送憂咽，清風點點來悽愴。鼎湖夢短飛不到，蒼梧望斷目幾耗。此身犬馬賤徒勞，君德岳山崇未報。
積德 彭汝礪 
積德由絲毫，揚名滿天地。古人成之難，今人敗之易。不知責己重，而獨于人備。天下此說用，無亦殘風誼。觀物竊有得，作詩聊自誌。
有感 彭汝礪 
吾身本山林，艱難知備嘗。天寒負書橐，萬里冒雪霜。山川風借力，道路泥爲漿。瘦馬鞭不前，悲歌自慨慷。今也偶得祿，雖勞庸何傷。念爾草野夫，百輩勤送將。不惟風雪勤，無乃田疇妨。素餐煩爾徒，心顔兩愧惶。作詩書諸紳，庶幾久無忘。
夜登竹亭 彭汝礪 
碧玉多朝風，蕭灑不及夜。滄溟月飛出，碎影如刻畫。愛君有素節，霜雪不凋謝。無言靜相對，似欲聞情話。城上已三更，欲歸猶未罷。
輕舟 彭汝礪 
輕舟入深川，鈍駒陟高山。胡爲棄安樂，輕去趨險艱。一身事業荒，雙親鬢髮斑。思之不遠慮，覽照胡爲顔。
鄰雞 彭汝礪 
鄰雞號清晨，客子起長道。二儀久風雨，百里生泥潦。高山險難登，鈍馬行欲倒。僕勞請休息，西北日尚杲。
寒食 彭汝礪 
山川路崎嶇，于此遇寒食。冒雨雖甚苦，驅車不遑息。敵愁酒無功，悅目花少色。誰當逆旅思，獨任清吟力。
游子 彭汝礪 
游子何所之，上下山水中。泛濫不繫舟，飄颻孤飛鴻。楊朱泣路歧，阮籍悲途窮。我志非此流，高吟屬春風。
陟山登澗 彭汝礪 
此身何時休，終日鎮衮衮。纔登澗之濱，又陟山之阪。僕駑怯負重，馬困憂途遠。道路亦常態，勉旃强餐飯。
偶題 彭汝礪 
雝然鳳之雛，傑然龍之駒。九天無亂雲，萬里多坦途。霜蹄風翮一朝舉，疲駑燕雀安能俱。
贈君俞茶盂 彭汝礪 
人心一何巧，得泥自山隅。運泥置盤中，百轉成雙盂。粹質淹雪霜，清輝奪璠璵。精明絕隠匿，潔白無瑕污。殷勤持贈君，意似生束芻。
賦劉令公署雙頭芍藥 彭汝礪 
花容人所憐，花意我獨知。雨露三月春，齊榮一纖枝。並立無妒心，相逢况芳時。長同白日照，不爲顛風離。世情正暌乖，因賦芍藥詩。
自誡 彭汝礪 
居方貴由禮，待物當竭誠。誠亡鄙慮見，禮去驕心萌。曾參日三省，楊子嗟四輕。勉旃踐此誠，蠻貊猶可行。
寄春卿 彭汝礪 
相約童稚間，遂成歲寒圖。奈何離別多，各自東西隅。我心明月輪，子志青松株。明月千里光，豈爲吳越殊。青松四時心，豈爲風霜枯。相思不相見，作詩報區區。
自謝 彭汝礪 
瘠田歷水旱，畎畝多荒蕪。良農爲鋤耰，不歲成膏腴。瘦木僵風雪，枝幹皆蟠迂。良工試刻斲，不日成盤盂。在人雖不肖，蒙教當自殊。重念賤子庸，僅同流俗愚。學不達本原，行行無廉隅。九思失孔戒，三省忘曾模。背道而妄行，輕言以招辜。一身旅焚巢，衆目睽張弧。奔馳今逝矣，玷圭可磨乎。晝寢過甚微，聖門斥弗誅。于今底荒唐，較彼尤昏逾。尚頼君子仁，爲包小人蒙。未即遠方屏，止于鳴鼓攻。過愆苟不滌，憂慮環無窮。歸來訟醜跡，自欲鞭微躬。父母遣汝來，期爾才德豐。親友壯爾行，思爾事業充。不沿仁義流，反扇偷惰風。固宜衆人歸，詎可多雷同。猶願追已往，從此圖令終。庶幾謝顔子，自誓規繆公。敢期白日光，重照幽谷中。驅除困蒙吝，震蕩迷復凶。作詩代負荆，鄙誠實悾悾。
衢州道中 彭汝礪 
登山復降山，僕膝良已酸。出溪復入溪，僕衣未嘗乾。嗟余久羈旅，囊橐亦已殫。無食充爾饑，無衣覆爾寒。買酒聊一醉，行行莫長嘆。
冬日道中作 彭汝礪 
夜臥衾裯單，不敢嗟體寒。晨餐蔬食微，不敢嘆腹饑。重念饑寒民，亦有甚我身。我心若嗟吁，彼俗當何如。
寄甯子文 彭汝礪 
相逢一笑東風前，相別一醉昌江邊。我來西山春正妍，未見君子心欲燃。紫泥詔命鼎來矣，黄卷文章宜勉旃。題柱相如知有志，著鞭無使祖生先。
送蔣司勳赴河北漕使 彭汝礪 
於皇時宋，治定百年。朝廷肅雍，以有多賢。蔣侯孔碩，克明其德。其立嶷嶷，其嚴翼翼。英考是擢，以司邦直。彼富貴不仁，人則憚之，侯曰吾治之。彼孤有幼，人則侮之，侯曰吾綏之。竄逐流落，江湖東南。侯曰行哉，義豈吾慚。皇帝思之，擢使于閩。于淮于江，治績升聞。皇帝曰咨，朕寵爾勤。俾相爾攸宜，莫如河朔。往都漕事，以謀以度。侯拜稽首，受命不敢居。言秣其馬，言脂其車。其馬騑騑，雖疾而儀。其車軒軒，既博且閑。蔣侯歸止，覲于天子。天子是喜，曰朕有賢卿士。明明蔣侯，政事文章。以明以將，當至廟堂，奚止河一方。汝礪作詩，式贈其行。俾人詠歌，以永厥聲。
送上官察院歸閩中 彭汝礪 
南山幽幽，非可陵之丘。淵淵其淵，非潢汙之泉。我徒以趨，君假我以車。我泳而遊，君載我以舟。君行未至，我心非樂。君去不遲，如之何勿思。是用作歌，以告吾懷。
某偷惰不强日陷罪惡元忠哀憐惷愚未忍誅絕賜詩爲戒佩服弗忘韵險且長賡和未逮聊作短句以代負荆 彭汝礪  泰山
小人無遠慮，苟志懷與安。富貴本浮雲，百計圖一完。辰乎來之遲，玩弄如等閑。其不爲禽狄，不能分寸間。故人哀憐之，投以藥石言。伏讀夜達旦，顔汗肌骨寒。顧惟壯盛時，氣大力亦敦。泰山陟其顛，不見宇宙寬。蕩舟絕溟渤，獨自觀其瀾。老大不自强，喑嘿甘素餐。更欲盜恩榮，歸取妻子歡。自非仁人心，孰肯救此患。過惡苟容改，勿憚提耳煩。將大書諸紳，佩服永弗諼。
蔣穎叔以廣陵詩見贈次其韵 彭汝礪 
久病乘秋足寒熱，欲巢高木藏營窟。衰遲不是富貴人，便合買田投印紱。荆溪大士簡我詩，坐覺闇室陰雲披。垢盡清明入兩目，憂忘喜樂生中脾。緘縢扃鐍欲自私，不知半夜揚清輝。兒童怪駭私問我，謂予藴玉藏珠顆。輶車近說足遐觀，烟霞日夜生毫端。樓臺縹緲雲中寺，衆馬不前君獨至。却躋雙林跋提水，更登百丈大雄山。游淮已擅中秋夜，落帽須分九日天。茱萸準擬樓頭會，終朝把酒千峰對。杖藜徙倚望八荒，孤鴻飛出青雲外。
擬田園樂  其一 彭汝礪 
買田何須近郭，作屋却要依山。青松共我終始，白鳥隨人往還。
擬田園樂  其二 彭汝礪 
春酒家家初熟，春花處處光輝。看花更携酒去，酒醉却插花歸。
擬田園樂  其三 彭汝礪 
步月溪頭置酒，野草不妨醉眠。百歲獨多暇日，萬家共樂豐年。
擬田園樂  其四 彭汝礪 
山色依雲闇淡，溪聲潄玉玲瓏。孤笛醉吹明月，扁舟臥釣秋風。
擬田園樂  其五 彭汝礪 
霜寒禾黍初熟，日落牛羊自歸。樂事須還田舍，浮名不入柴扉。
擬田園樂  其六 彭汝礪 
稚子騎牛橫笛，老翁置酒高歌。算來人生有幾，莫問世事如何。
送許屯田 彭汝礪 
君嘗治浮梁，德愛均父母。黎明令一出，百里無敢侮。黠吏竄狐鼠，惠愛沾農畝。浮梁巧燒瓷，顔色比瓊玖。因官射利疾，衆喜君獨不。父老爭嘆息，此事古未有。君嘗速我飲，漓薄祇村酒。君舉長滿觴，我畏不濡口。京師晚相值，相笑俱老醜。我欲提君名，四方爲奔走。君立掉頭去，自謝吾無取。移舟去都門，待水三月久。不一詣權貴，掛席隨南斗。廬陵據艱險，獄訟成淵藪。君以一目視，無惡亦無苟。三年最課上，坐冠江西部。我來君及瓜，欲薦嗟掣肘。有才使如君，未見終不售。即聽宣室詔，莫愛潮陽守。
馬粹老謁黄龍祖心云得趣向處除煩惱矣因以偈謁之 彭汝礪 
門門趙州門，路路曹溪路。此間無向背，云何說向趣。佛遊五濁世，不說無煩惱。此心即是佛，云何說除埽。
大暑道中 彭汝礪 
高堂臥清風，顧我豈不欲。王事不可緩，驅車冒炎酷。赤日暴形骸，毛髮幾焦禿。義命有固然，勤勞不爲辱。
小舟過陂口 彭汝礪 
輕舟落陂漘，脫去如一葉。篙工習欹險，振呼矜巧捷。急水生凉風，盛暑熨汗浹。涉遠雖力壯，臨危固心怯。不如山居安，魂夢亦妥帖。
大暑息林下 彭汝礪 
溪流轉東西，日色不可障。水風鼓炎熱，如坐蒸炊上。幽林隤山谷，弛楫沒清曠。行矣難少留，白雲在吾望。
老母德安縣君生辰頌時湖南奉使途中作 彭汝礪 
有節維冬，有載維春。維時斯成，惟誕斯辰。婦妾祇祇，兒女詵詵。是笑是言，是祝是虔。其德維何，維厚之坤。其福維何，維北之山。嗟爾小子，不克駿奔。靡不肅雍，維我母賢。無有申之，有永其年。
自勉呈尊叔 彭汝礪 
欲成九層臺，不敢寧厥居。昨朝雨暴至，圮敗祇須臾。百年養不足，一日毀有餘。非叔有至言，吾終小人徒。
和君時城上樂字韵 彭汝礪 
吾衰寡所欣，惟子足與樂。愛君凌雲氣，更老更充擴。危城縱登眺，萬里見澄廓。中林韵秋風，往往中宮角。瓊液白玉漿，十分許君酌。是非等毫髮，未足煩商搉。貪狥終不還，彼哉世人錯。
長蘆阻風 彭汝礪 
縱目江南路，繫船淮上村。長蘆雲作陣，高柳石爲根。浪逐江風急，潮連海水渾。雪霜千騎散，鉦鼓萬兵屯。蒲藻魚游處，泥沙鳥篆痕。參差鄰畫舫，咫尺想空門。貝葉有秘語，韋編無近言。漫瞻雙去翼，空飾兩朱轓。好在彌天釋，何如炙輠髠。濁清羅酒斝，南北看風幡。敬信無非事，精微詎可論。孤忠天未棄，尚合辱垂恩。
路人有棄其子者因作是詩予時奉使湖外 彭汝礪 
彼呱呱者，其孰棄之。彼嬛嬛者，其孰收之。彼禽何知，能字其雛。飛前則顧，饑啄則呼。孰謂斯人，禽之不如。彼雛之微，皆得所依。婉娩其音，婆娑其衣。孰謂斯人，乃獨無歸。我號斯言，以告採詩。
和君時弟韵 彭汝礪 
流火退縮金盛强，郊原日夜生寒凉。梨垂栗皺橙柚香，田家笑語炊黄粱。山水秀徹摇秋光，重岩細菊斑斑黄。萬象呈露無遯藏，時和歲豐辰亦良。脂車與子游上方，吐論縱橫氣軒昂。書帙羅列圖畫張，睥睨孔孟窺虞唐。偃息道奧緣禪床，苒苒定看移星霜。
不寐 彭汝礪 
吾行不能休，中夜或不寐。悠悠此時心，往返徧萬類。鰥魚固不瞑，夢蝶亦無事。紛紛爾何爲，百慮終一致。
和叔宜弟  其一 彭汝礪 
悠悠白雲飛，戚戚感我情。白雲行四方，顧我豈憚行。投袂起番水，荷擔指宜城。所懷再踰秋，計以頃刻成。遠裝有書帙，貧囊無金籯。馬羸半徒步，僕瘦復兼程。天寒雪頻飛，山阻路少平。林端虎豹跡，驛後豺狼聲。我行有所懷，雖壯如孩嬰。入門旅愁破，侍席春風生。丁寧道懷感，惻怛一坐傾。我今授汝記，汝當以孝名。孝能事其親，榮亦及乃兄。乃兄久衰矣，山川倦遐征。歸與治爾田，我歸耦而耕。
和叔宜弟  其二 彭汝礪 
淚痕如雨欲垂垂，知汝心誠繫綵衣。江外若逢鴻雁過，時將音問寄庭幃。
答張知常  其一 彭汝礪 
曰歸去上鳳凰臺，已見雲中鳴雁來。携酒幾時窺北海，采蘭三月去南陔。山間鼠竊不爲盜，屋上鸛巢無妄災。但喜朝廷容正直，更須郡守擇賢才。
答張知常  其二 彭汝礪 
兩鬢蕭條今更衰，茱萸祇似去年時。甘從彭澤淵明醉，未肯牛山丘據悲。泛菊想公多樂事，及瓜如我有歸期。須穿略彴行松徑，尚見芙蓉出槿籬。
遊西山 彭汝礪 
我少及長從公游，我今老矣公白頭。淵明彭澤不歸去，太史周南方滯留。愛山興與精神聚，形骸自笑縻珪組。欲騎馬去陟彼砠，空羨鴻飛在于渚。西山第一列洞天，別有日月無歲年。洪崖已成丹竈藥，瑶池每賦白雲篇。嘒嘒蟬噪竹枝露，斑斑豹宿顛崖霧。伯兮伯兮歸勿遽，人間旱歲須霖雨。秋雨辛勤開菊花，春風取次生蘭芽。我雖調公不敢易，龍駒會去超胡沙。
愛山樓歌 彭汝礪 
山隆然兮爲屏，樓縹緲兮浮空。朝陽起兮輝輝，白雲宿兮溶溶。喬木兮陰陰，泉飛兮瓏瓏。花香兮春雨，鶴唳兮秋風。企望焉兮徜徉，橫四海兮無窮。氣飄浮兮欲仙，嗟勢利兮樊籠。歸去來兮何爲，從公游兮山之中。
和彥衡直講  其一 彭汝礪 
日隠天北角，月飛海東頭。清暉到堂除，轉覺夜氣幽。睥睨天地間，無物奚爲憂。
和彥衡直講  其二 彭汝礪 
是身如芭蕉，况復身外名。至人本無心，肯爲寵辱驚。
和彥衡直講  其三 彭汝礪 
風隨月明來，終夜共清白。先生靜無語，獨看庭前柏。冠带褫客衣，詩書倦塵跡。好風此時來，應與君相識。
和彥衡直講  其四 彭汝礪 
照月槐影碎，吹風柏聲繁。悠悠此時心，可樂不可言。
使虜有懷 彭汝礪 
長年日戲老萊衣，不忍此身終日違。今日馬頭燕北去，不堪頻望白雲飛。白雲汝飛去何許，悠悠會到江南路。朔風吹洒淚大河，直與波瀾競東注。
蘆花 彭汝礪 
風起蘆花散雪，紛紛故着枯槎。曉日曚曨照處，十分認作梅花。
沙柳 彭汝礪 
沙陀祇見塵土，柳色如逢故人。憶着千條萬葉，金明馳道青春。
韓氏周宣王時爲侯嘗入覲而歸顯父餞之尹吉甫作誦今司空康國公既老元祐丁卯朝京師戊辰春還許天子賜燕某賦是詩 彭汝礪 
在昔韓侯，受命有周。紹嗣禹功，以續祖考。韓侯入覲，玄衮介圭，有淑其旆。韓侯歸止，顯父是餞。籩豆有踐，奏鼓衎衎。韓侯燕喜，既多受祉。施于子孫，爲宋柄臣。有子且賢，長則上公。亦似前人，有赫厥庸。公老許田，載見式時。朝有大疑，公爲蓍龜。公去不留，天子是思。薄言維之，旟旐有輝。都人咸喜，祝之千歲。國有元老，邦家是頼。康公之德，寅亮孔碩。利澤在民，功在社稷。孰能詩之，以繼韓奕。誕發其聲，施于罔極。
舟中偶言 彭汝礪 
水聚即爲漚，漚散還爲水。祇這聚散中，便是真如理。
和瑛師 彭汝礪 
去來的的然，莫道無來去。烟蘿寶峰境，風月清源路。雨漲沒滄洲，雲歸出孤嶼。風便水亦便，非訟亦非訴。
題本覺庵 彭汝礪 
本覺非今覺，今覺如本覺。悟得本覺時，非覺非非覺。
皇帝郊祀禮畢詣景靈恭謝次履中學士韵 彭汝礪 
黎明駕出告熙成，朝野人呼萬歲聲。日上天門春意近，雪殘宮瓦曉寒生。六龍寵護隨天仗，三爵恩容醉御觥。德似丘山纖未報，白頭知愧不知榮。
皇帝郊丘從駕次履中學士 彭汝礪 
今歲郊丘上始躬，宿齋初出未央宮。百年禮樂星辰爛，萬國衣冠錦繡中。精意與天相應接，人心如水自流通。聖時好作休成記，今日誰爲太史公。
次韵履中學士宴集英殿 彭汝礪 
衮衣玉色殿中央，簪佩參差萬翼張。和氣每窺天一笑，晬容時見日重光。九成樂奏蓬山近，百和香焚黼座傍。魚躍鳥飛應自喜，君仁三倍勝岐昌。
次履中學士正月十一日迎駕大慶殿 彭汝礪 
瑞霧蒼茫杳靄間，遲明催立大庭班。禁林草木青春近，秘閣文書白日閑。華蓋熒煌天帝座，蓬萊縹緲道家山。金輿玉乘歸何晚，樂奏鈞天夢未還。
考試閣下次子由韵 彭汝礪 
省曹祇有西曹要，官府無如憲府嚴。國論于今須汲直，人才自昔畏由兼。斧斤準擬棟梁得，塵土吁嗟圭璧淹。萬事調和歸適可，諸公聞望在梅鹽。
贈去華學士 彭汝礪 
射策熙寧第二人，十年青綬困京塵。聲名未誤如椽筆，寵辱何疑是夢身。壯志自能探虎穴，危言更看逆龍鱗。美才何但膺門客，觀國今時正利賓。
巖夫庭佐欲歸出長安以詩邀游後圃 彭汝礪 
馬蹄容易去吾東，行李紛紛計已怱。還使寸腸隨夜月，不知一淚落春風。雙飛露草看原鶺，獨宿雲溪念塞鴻。更約藏舟今日飲，百壺清笑慰飄蓬。
奉答諸兄弟詩韵 彭汝礪 
饑渴相期侍板輿，途中千萬數脂車。浮生本自雲無定，白髮新來雪不如。原上脊令知望汝，洲前鸚鵡看題書。愁腸日有平安信，祇問江頭雙鯉魚。
得至郢州寄知郡朝議 彭汝礪 
襄陽曾賦贈行詩，邂逅扁舟得所期。勝迹好尋梅福宅，真游稍記習家池。郢中白雪今誰和，漢上仙槎恰是時。冰酒直須多準備，寄聲先報主人知。
寄和仲 彭汝礪 
日月其除如擲梭，老來衰疾轉添多。苦心不祇荼毒似，短髮無如霜雪何。畢竟行藏渾有定，尋常聚散亦非它。欲知日暮相思意，牛首山前湖水波。
奉懷深父學士友兄  其一 彭汝礪 
泛泛公舟何所之，江湖不似月相隨。關西夫子吾所畏，河上丈人今所思。蓬髮白如相別日，菊花黄似去年時。看花欲飲竟無味，不是貧家缺酒巵。
奉懷深父學士友兄  其二 彭汝礪 
看山更飽更無厭，野色雖寒亦不嫌。風作浪頭高突兀，雲埋雨脚細廉纖。一雙遠岸釣魚艇，三尺近村沽酒帘。海上浮舟憶彭蠡，門前栽柳舊陶潜。
奉和施禽魚食復賡一章 彭汝礪 
南方有國號清凉，人好禽魚性亦良。在藻日分香積飯，銜花時繞浄明床。濠梁孰謂安知樂，大澤吾能不亂行。但得養魚如養己，相濡仍不似相忘。
江上寄廣漢屯田丈 彭汝礪 
白首扁舟西復東，滄江時對百花叢。山光縹緲雲霄外，水氣溟濛烟靄中。似酒鵝兒隨暮雨，于飛燕子語春風。一杯欲飲終無緒，想望鄰家鶴髮翁。
和瑛師 彭汝礪 
江湖日夜著東流，水上乾坤一點浮。隔浦雲山隨客步，近村花竹慰人愁。同舟自有林宗在，結社還須惠遠游。酒興正酣歸更懶，坐看凉月上滄洲。
兵部敏叔頒示佳句謹依原韵 彭汝礪 
遍瀰川澤壓岡巒，萬室清明更可觀。麥上早春誰漏洩，梅邊窮臘自凋殘。陰陽順適天時好，高下均平地澤寬。歲歲豐登今以始，都人切勿怨祁寒。
次去華學士韵 彭汝礪 
九衢塵土暴秋陽，宮殿深沉早自凉。庭柏染霜千丈碧，籬花著雨一番黄。天邊河漢波瀾闊，海上蓬萊日月光。文物豈惟淹漢魏，太平久矣四三皇。
寄君時弟 彭汝礪 
日夜風前聽好音，書來一讀一傷心。淚摇眼尾催花發，愁結眉頭見雪侵。秋徑自栽彭澤菊，夜堂時奏武城琴。事多不廢看書否，白首知君惜寸陰。
送祖道朝奉 彭汝礪 
二月同舟出宋都，轉頭即是十年餘。可憐老大猶爲客，莫怪尋常不作書。蠟屐阮孚人不會，鱸魚張翰子何如。寄聲莫汙清風地，留與先生作隠居。
送吳縣丞 彭汝礪 
四十青衫似老翁，作官不似作詩工。身追鴻鵠雲霄外，手縛鯨鯢波浪中。俊敏今非無李白，沉深古自有揚雄。和聲直可奏宗廟，嘆息無人知爨桐。
送葉亨仲 彭汝礪 
太學聲名二十年，詞場少以一當千。王良僅可使執轡，祖逖豈容爭着鞭。文字莫愁蒙醤瓿，功名欲看勒燕然。故人相見如相問，爲說蕭條雪滿顛。
四月七日出城西見河中資政侍郎遇中叔聯騎入池南門行東北隅以歸各賦一首 彭汝礪 
一過西城首一迴，經年欲往限塵埃。薔薇露溼春猶在，楊柳烟深曉未開。雨後波光浮渤澥，雲中山色隠蓬萊。與君馳馬競東北，也道曾來池上來。
和美叔學士 彭汝礪 
早日清明氣鬰葱，翠輿朝出建章宮。光回鷺羽雲霄外，翠滴荷衣雨露中。苦愛平心似崔郾，預愁啟事愧山公。酬詩自笑才慳澀，不似清微長養風。
和彥常侍郎 彭汝礪 
濯濯威靈赫赫光，天顔咫尺在岩廊。圖功未肯兄三古，較藝何嫌弟寸長。鼓舞雷風馳漢詔，昭回雲漢見堯章。酒樽更有論文樂，一笑令人萬事忘。
再和彥常侍郎 彭汝礪 
天上九重開禁闥，雲間千步見修廊。仙源水近漂花急，化國人閑愛日長。較藝過旬窺錦繡，賦詩終日聽韶章。時沾好賜終何報，自許餘忠老未忘。
送池須文長官 彭汝礪 
龍淵虎穴少窮探，老大生涯一劍鐔。曲沼鴛鴦多白髮，雕籠鸚鵡久青衫。能知令尹三無慍，正似嵇康七不堪。見說明朝好天色，鵬程從此穩圖南。
劉生適中初業儒稍能文詞氣勇而不暴甚得鄉士人心連蹇不得志以醫游四方元祐七年來京師予與喬給事公權豐侍郎相之薦于朝入翰林爲醫官孫待制傳師帥渭辟以從予哀生之志未得而喜其得賢主人以歸也作是詩以送之 彭汝礪 
短衣瘦馬去從軍，辛苦知君祇爲貧。絲綬戲拈五兩去，桂華志取一枝春。持書關內大丞相，寄語渭濱賢主人。種種別時雙鬢髮，蕭條今日總如銀。
送蔣和父赴代州教授 彭汝礪 
十年場屋飽聲名，落筆從容一坐傾。餘澤未能沾萬物，緒言聊復啟諸生。青衫簿領當時態，白首詩書足義榮。得失已知君不恤，春風談笑入邊城。
豐湖  其一 彭汝礪 
漫漫平湖十里賒，南州今作畫圖誇。波瀾雨過魚兒出，草木春歸荔子花。山近冷光摇几席，地平餘潤入桑麻。使君恩德還如水，長滿羅浮十萬家。
豐湖  其二 彭汝礪 
仙閣玲瓏高出雲，畫橋縹緲浄無塵。滿分江海千年潤，平占蓬瀛十里春。照浦蠙珠應自復，隨舟鷗鳥會相親。使君愛物能如此，閭巷當時合借恂。
和深父學士 彭汝礪 
故人氣分比松筠，凌雨霜風轉更新。暇日莫辭三斗酒，浮雲便是百年身。今來古往祇如此，弟唱兄酬莫厭頻。雪霽擁爐須酩酊，月明分手更逡巡。
和侯利建運使朝請 彭汝礪 
當年置酒峴山亭，公作新詩我載賡。疾病尚憐憂似醉，文章還看美如英。傷哉無復老萊戲，久矣不聞韶樂聲。饑鵠欲飛嗟已老，謬煩江漢借修程。
和通判朝奉宋丈  其一 彭汝礪 
塵事如毛日日生，故園久擬問歸程。飛鵬怒薄扶摇上，病驥饑尋巀嵲行。綠野盡頭迷漢水，白雲深處是樊城。私懷借問何其似，祇看摇摇車上旌。
和通判朝奉宋丈  其二 彭汝礪 
未忍田間老此生，衰遲已覺怯修程。頻頻彼似鸒斯黨，踽踽吾非杕杜行。雲影晝迷芝嶺路，水聲夜到鳳林城。僕夫不見人憂思，未曉匆匆已抗旌。
再呈通判承議  其一 彭汝礪 
山邊置酒水邊行，魚鳥于人各有情。終世果能著幾屐，此時聊可濯吾纓。啟期拍手誇三樂，漁父張頤笑獨清。四海一舟歸未得，低徊長恐負平生。
再呈通判承議  其二 彭汝礪 
南頭如送北頭迎，祇有溪山不世情。少日激昂投耒耜，老年辛苦畏簪纓。長松根脚龍蛇蟄，老鶴精神玉雪清。會得無生渾自足，還容款曲問長生。
呈通判朝奉宋丈  其一 彭汝礪 
昨日南陽今淅川，馳驅不敢恨華顛。久披褐布是居士，時着斑衣猶少年。係屧記尋幽徑竹，泛舟憶近碧池蓮。笑君與我渾相似，目病鰥鰥夜不眠。
呈通判朝奉宋丈  其二 彭汝礪 
經時山川浪跋履，半夜衣裳時倒顛。塵土最能催白首，風波祇會送流年。寂寥彭澤門栽柳，萧洒東林社結蓮。語及故鄉歸未得，看雲步月欲忘眠。
持正率和中丞諸公喜雨  其一 彭汝礪 
昊天旋日照宸憂，靈雨崇朝遍舜州。雲起山川初一點，水傾河漢欲交流。歡愉散入輿人誦，潤澤渾供萬物求。遙想玉山禾粒熟，來儀還見鳳凰秋。
持正率和中丞諸公喜雨  其二 彭汝礪 
盛德無煩百姓憂，分明靈貺厚齊州。精神散接諸天遠，潤澤橫隨四海流。玉色晬溫知有喜，淵衷澄寂本無求。史官屢得豐年事，還記熙寧第十秋。
奉寄深之學士子開侍郎 彭汝礪 
萬國承平道更尊，君王取士夙臨軒。雕蟲立廢賈馬賦，發策跂聞晁董言。蘭艾同榮春靄靄，魚龍欲化海渾渾。風流想見東華路，夾道傳呼看狀元。
時在集英幕中呈諸公學士 彭汝礪 
衰病從來飯亦慵，不堪鎖宿似南宮。夜凉月滿重簾外，春雨花開一夢中。軒陛直言尊董氏，朝廷故事問胡公。文章久怪無新語，議論初欣有古風。
和范學士韵  其一 彭汝礪 
大府池臺能近郭，鄰家花木巧當顔。叢篁著雨初成徑，巨石浮烟恰是山。御氣即能馳碧落，戰文誰敢敵黄間。樂天自得三無慍，易地何殊五不還。
和范學士韵  其二 彭汝礪 
先生亡子衆推賢，號慕今猶似慟顔。西竺嘗言空是色，南華亦笑澤藏山。由來世事無窮處，畢竟人生在幾間。看著江流長泛泛，可言逝水不知還。
和范學士韵  其三 彭汝礪 
日華苒苒在波瀾，水色依依照面顔。漢上仙槎浮八月，海中金闕隠三山。芙蓉開席成陰處，楊柳維舟倒影間。景物向人情不淺，頻將風月送公還。
和范學士韵  其四 彭汝礪 
清香一炷意超然，萬事無緣更動顔。野鳥銜花來丈室，烟蘿招月出遙山。居方不礙游方內，住世還如出世間。却笑晚年貪著事，野邊湖外夜忘還。
和范學士韵  其五 彭汝礪 
南陽五月飽偷安，報政無聞祇汗顔。平日髠鉗盈狴犴，豐年盜賊出丘山。簿書細碎晨昏事，弦誦寂寥庠序間。但見潁川多鳳集，仍知合浦有珠還。
和范學士韵  其六 彭汝礪 
豈有微功答謬恩，尚思榮祿慰慈顔。心誠似水知宗海，事責如蚊欲負山。資性僅同中以下，行能未及二之間。木桃每屈言爲贈，祇恐瓊瑶未足還。
和范學士韵  其七 彭汝礪 
南陽雖好遠江干，襄沔歸來失病顔。雨霽遠浮清漢水，雲歸深見上方山。傷心蜀主君臣際，回首龐公父子間。薄暮樓頭待明月，笛聲時見釣舟還。
和范學士韵  其八 彭汝礪 
起照青銅已鬢斑，早衰不似舊容顔。塵埃苒苒行其野，霜雪紛紛陟彼山。稍憶輟耕棲壠上，不堪待罪久行間。陽臺自笑雲無定，華表應疑鶴未還。
和范學士韵  其九 彭汝礪 
風雨先催十月寒，顧瞻言邁祇悲顔。二天舊澤流淮水，五色新文照楚山。我病欲歸虜使重，君行合在侍臣間。潁川莫厭次公去，宣室方思賈誼還。
和劉舍人 彭汝礪 
剪綵微茫比絲髮，雕金焜晃映蟬貂。鵷鸞破曉趨丹禁，雨露迎春下九霄。花映上尊非索寞，雪侵餘鬢自蕭條。讀書終日不知味，恰似在齊聞舜韶。
和執中寄師厚同年  其一 彭汝礪 
千載風雲慶一逢，枯榮相望百年中。雪霜松檜材先老，泥土驊騮路未通。顔子奚慚一簞食，阮生不是哭途窮。春游取次吟花藥，枉負燈窗翰墨功。
和執中寄師厚同年  其二 彭汝礪 
日暮相忘城上亭，雲深祇見數峰青。傅岩可獨爲霖雨，荀里還歸聚德星。漢水溯風增浩蕩，蘭花着雨長芳馨。嘯吟久不過諸葛，丰度今誰似九齡。
招執中看酴醾 彭汝礪 
恰是酴醾初盛時，清香終日在塵衣。參差正對金沙拆，散漫更爲蝴蝶飛。日暖綠雲長闇淡，春深白雪更霏微。急來相就花前醉，看盡此花春欲歸。
寄正夫判官 彭汝礪 
數竿嚴瀨釣魚綸，一幅淵明漉酒巾。天上舊傳公子貴，漢陰今見丈人真。登山臨水能胥宇，問舍求田待卜鄰。欲作獨清無已甚，時將數字寄埃塵。
送宗文先輩 彭汝礪 
夫子聲名二十年，塵埃歎息欲華顛。相如舊有凌雲賦，靖節今無種秫田。南國寂寥歸見雁，北風悲壯屢聞蟬。思量世事真如幻，合置窮愁頓酒邊。
和子仲都官徐孺亭 彭汝礪 
已矣斯人不可從，風流今見一亭中。雲藏洲渚秋長碧，日在波瀾晚更紅。旱歲會爲岩際雨，貪夫亦畏海瀕風。于今未見如公比，嘆息陳蕃榻亦空。
和穎叔寄佛印  其一 彭汝礪 
有客寄詩南雍州，清新全占峴山秋。官名便據非常寵，文學元居第一流。雲近蛟龍朝丈室，夜寒星月宿重樓。知公有勇斷鼇足，到彼不須騎虎頭。
和穎叔寄佛印  其二 彭汝礪 
憶留鐵甕城經夏，却泛金山寺看秋。鐘梵去隨滄海遠，樓臺低湧大江流。波瀾隠約開龍國，烟霧分明見蜃樓。他日上方容聽法，不應疑我皺眉頭。
又寄佛印 彭汝礪 
神仙苒苒在蓬壺，更得詩來慰索居。天上樓臺開佛國，日邊香火讀天書。籃輿獨往公今爾，蠟屐他時我亦如。彼是此非無足問，悠悠同是一空虛。
途中久雨 彭汝礪 
我征徂西今復東，分明身世如飄蓬。歲華便是百年半，日氣恰當三伏中。山谷無情頻送雨，園林何事急招風。浮生所遇皆知分，未用紛紛論色空。
灘上 彭汝礪 
片帆逆水過溪山，吾賤能諳世路難。小雨作雲迷澗谷，急風吹雪上波瀾。草根已定春來意，梅蕊猶含臘後寒。漸老豈能支道路，扁舟欲去老漁竿。
送正孺 彭汝礪 
離筵冰凍樽中酒，行路雪沾身上衣。游子思鄉夢先到，老人惜別涕交揮。昔年終軍棄繻去，今日買臣懷綬歸。晝繡奚爲公不樂，祇應愁見白雲飛。
答執中見和 彭汝礪 
枉費山公席上珍，看書轉憶笑言親。舊時香積厨中飯，新得金蓮社裏人。傳語簿書聊借日，寄聲風雨莫催春。須容飽飫先生饌，可便閑防異姓賓。
和伯鈞節推 彭汝礪 
昔年相見蜀山隈，落落知君匪衆材。白髮今時俱老大，青山何日盍歸來。烟塵草草馳軍檄，風雨匆匆把酒盃。萬事欲言終不盡，詩成悽愴有餘哀。
東流寄天保弟 彭汝礪 
湖山高下綠參差，目斷東流此一時。日久不聞鴻雁信，春來初見棠棣詩。草根二月蔞蒿熟，沙外數家楊柳垂。恰是去年相送處，酒樽還憶數追隨。
寄君時弟 彭汝礪  洞庭湖
正直多疑勢易孤，官情時態近何如。應知秋後無窮事，未得冬來第一書。憶汝愁聞洞庭雁，作詩欲寄武昌魚。江湖此別何其久，日月居諸又歲除。
使遼 彭汝礪 
北行未始過陳橋，仗節今朝使大遼。寒日擁雲初漠漠，急風招雪晚蕭蕭。江湖夢寐時之楚，象魏精誠日望堯。孤驛夜深誰可語，青燈黄卷慰無聊。
古北口楊太尉廟 彭汝礪 
將軍百戰死嶔岑，祠廟巖巖古到今。萬里胡人猶破膽，百年壯士獨傷心。遺靈半夜雨如雹，餘恨長時日爲陰。驛舍愴懷心欲碎，不須更聽鼓鼙音。
過虎北口始聞雞 彭汝礪 
雪餘天色更清明，野店忽聞鷄一聲。地里山川從禹畫，人情風俗近燕京。漁陽父老尚垂涕，燕頷將軍誰請纓。容覆不分南與北，方知聖德與天平。
塞外冬至 彭汝礪 
今年至日是今朝，日影方長路更遙。霜雪辛勤白榆塞，鵷鴻悵望紫宸朝。陰冥丘壑雲長暗，陽觸淵泉凍欲銷。欲問春來消息近，幾多垂柳在溪橋。
聞駕幸太學 彭汝礪 
四海承平正右文，君王昨日幸成均。三千縫掖星辰拱，十二旗常日月新。萬里去持山國節，六龍阻望屬車塵。上心直欲窺堯禹，咫尺誰能席上珍。
寄君時宿直 彭汝礪 
天寒不歸汝安否，日暮有懷如此何。丈室全如在林壑，重雲漫不見星河。高風側聽雝雝雁，濡露長悲蓼蓼莪。不是不知詩廢事，相思不寐自成歌。
雁池 彭汝礪 
池水人言是雁池，池邊兀坐久忘歸。蓬瀛仙子紅蓮出，湖海幽人白鷺飛。楊柳垂陰留客佩，滄浪潑翠點人衣。故園一別頭今白，目斷江邊舊釣磯。
萬安道中 彭汝礪 
上下雞籠牛口灘，灘頭濯濯雨聲寒。氣蒸曉日雲無間，波漾春風雪未乾。落絮並花浮遠水，飛鷗隨鷺落驚湍。扁舟穩泛滄浪遠，珍重嚴陵一釣竿。
和佛印 彭汝礪 
供佛堂中香積飯，度人門外白牛車。參禪長老或雪涕，說法虛空時雨花。靈鷲御風朝海瀆，飛翬撒水抗烟霞。老師住處即安樂，祇恐臥龍生嘆嗟。
執中學士以蔬菜見貺戲寄小詩 彭汝礪 
貸粟監河公自貧，蔬菹投我覺情親。不須乞飯去香積，誰會獻芹如野人。維笋及蒲全似古，式歌且舞恰當春。投閑即擬同公醉，莫道無魚可及賓。
與文淵游聘君亭分題和文淵亭字韵 彭汝礪 
東湖九日水如冰，畫舫還尋孺子亭。雨後斷雲歸冉冉，天寒孤雁去冥冥。蘭苕散漫池塘遠，松竹參差島嶼青。貪惜上恩歸未得，自憐雙鬢欲垂星。
內鄉 彭汝礪 
山谷生雲作風雨，樓臺映日貼烟霞。危峰熊耳倍千丈，廢堞虎遙今數家。野外小橋丹作水，潭邊仙菊雪開花。隆寒大熱三經涉，世事催人早鬢華。
送子開侍郎出守徐州 彭汝礪 
彭城事事似南都，頃歲曾分刺史符。吏治甚慚前有召，民謠更愧昔無襦。最思鳳沼鳳凰集，還見雁池鴻雁孤。萬事我今無一樂，扁舟歸夢滿江湖。
致政侍郎知郡學士賡和詩凡數篇謹用元韵寄呈知郡學士 彭汝礪 
玉色諸兒馥若蘭，綵衣想見日承顔。塵纓遠濯滄浪水，燕几深居畏壘山。俗眼漫譏身察察，人情方喜知閒閒。夕陽歸興隨飛鳥，真意無人語此還。
和蜀公家居 彭汝礪 
平湖三月水猶寒，霜鑑冰壺照玉顔。柳暗何如江上路，雲深不礙海中山。春風鳬雁窺青瑣，晚日波濤在白間。景物會招山簡醉，時時倒着接䍦還。
西湖 彭汝礪  西湖
篇章蕪漫不中看，誤得先生一解顔。明月何爲投暗室，陽春不意在窮山。平時借以齒牙論，今日見之眉睫間。自笑鳲鳩爲計拙，誰知鴻雁及時還。
答蜀公奉酬  其一 彭汝礪  泰山
疊石栽花作小園，庭柯顧盼足怡顔。盡捐勢利隨流水，多占聲名似泰山。細雨鳬雛浮水際，微風燕子語梁間。竹冠筇杖籃輿好，認得公從湖上還。
答蜀公奉酬  其二 彭汝礪 
逍遙今是地行仙，無事全勝藥駐顔。早歲風流都翰苑，他時文字出名山。修竿養竹千餘畝，小屋誅茅八九間。潁水可憐歸未得，不如雲鶴會飛還。
答蜀公奉酬  其三 彭汝礪 
叢條潤澤無瞋膽，芳杜將迎失厚顔。陶令葛巾曾漉酒，謝公蠟屐慣尋山。觀魚恰似濠梁上，結宇渾如岡曲間。楚醴滿觴知意愜，胡香細炷覺神還。
途中奉寄 彭汝礪 
水涉山行歧路長，思親一夜鬢毛霜。紛紛枝上慈烏宿，肅肅雲中鴻雁行。活計一行隨夢幻，生涯好去老耕桑。知君合續南陔賦，萬里因風數寄將。
武岡路中 彭汝礪 
複嶺重岡烟靄深，晚年多病覺難任。他鄉一日如三歲，遠路家書抵萬金。流水可憐君未息，白雲誰似爾無心。天寒日暮雙飛鳥，寂寂歸棲只舊林。
答張大夫友兄 彭汝礪 
塵土無人慰病懷，篇章一見覺心開。風高昨夜冥鴻去，水澀何時畫鷁來。天上舊傳公子貴，江東還見步兵才。老成合有言爲贈，倚馬相望故鳳臺。
送周朝議赴郢  其一 彭汝礪 
岩石滄洲一水涯，畫船幾夜宿蘆花。芭蕉山谷靈峰寺，龜鶴池塘梅福家。今日豈應無白雪，當時亦未見皇華。兵厨且善爲冰酒，當爲公浮八月槎。
送周朝議赴郢  其二 彭汝礪 
驅馬悠悠何所之，峴山南去習家池。蓮花可愛肌如雪，鷗鳥何爲鬢亦絲。一葉林頭秋到處，片雲溪上雨來時。公方紫綬金章貴，可要山公白接䍦。
城上 彭汝礪 
孤城縱目盡南東，山轉溪回翠且重。雲際靜浮濱漢水，林端清送上方鐘。今時漢北無雛鳳，當日襄南有臥龍。萬事廢興無足問，登臨吾樂正從容。
代人答周朝議生辰贈章 彭汝礪 
我辰邂逅得朱明，一離陰邪一點生。蓬矢尚存隨薄宦，龍駒已老怯修程。鬢毛久似安仁白，神氣初慚衛玠清。南郭丈人慈愛並，遠分珠玉助光榮。
穀城溪亭 彭汝礪 
穀國有亭溪水邊，稅車安寢不無緣。芰荷苒苒雙飛鳥，蘆葦深深一釣船。故國寄聲無去雁，他鄉催淚有啼蟬。江山亦爲行人動，六月寒風正凜然。
答孫荆州頏 彭汝礪 
鳳林清淑鬰扶輿，五馬當年數駐車。故老作歌今未已，大賢爲政法何如。二碑峴首窺餘烈，一紙荆州得近書。縮項槎頭知未羨，龍州聞說更多魚。
病中寄君時 彭汝礪 
可憐平生不堪處，未有一朝無病時。患難尋常心欲折，塵埃四十髮如絲。倦游司馬多聞友，現病維摩大導師。筋力尚堪游樂在，不應空廢百花期。
寄孫元忠 彭汝礪 
離羣已是四年秋，昔是少年今白頭。舊日雁池應好在，多情睢水會東流。更貧尚有簞瓢在，已見誰能度數求。三徑淵明多種菊，五湖范蠡有歸舟。
戲呈葉提舉 彭汝礪 
自笑肩輿鈍似椎，不如馬足快如鵻。驅馳祇似江西日，懶病全非年少時。熟睡疑空浄石室，沈思若下董生帷。道途不獨輸公敏，凡事相方總較遲。
和馬太守五首 寒林 彭汝礪 
平林十里看深秋，疏影橫斜翠欲流。日晚小舟維別浦，天寒飛鳥浴滄洲。傍山畦徑村村遠，近水軒楹事事幽。欲賦祇慚非太白，酒巵獨覬一朝酬。
和馬太守五首 翠玉 彭汝礪 
平湖如鑑見寒林，誰作高亭據靜深。到海水源終有本，從龍雲影自無心。芰荷一片隨幽賞，鸂鶒雙飛近醉吟。顧我倦游歸欲早，寒門獨覬數窺臨。
和馬太守五首 水雲 彭汝礪 
萬竹娟娟一徑開，禪師當日爲誰栽。本支間出爲龍去，秀實長留待鳳來。揮袂好風能應接，杖藜棲鳥誤驚猜。公游豈得如嵇阮，禁省方歸治劇材。
和馬太守五首 五老峰 彭汝礪  庐山
不到匡廬今幾年，幽亭縱目意茫然。蒼顔想像重湖外，翠色參差落照前。潤澤爲霖功及物，堅高作柱勢參天。使君筆墨真能賦，不必須憑繪畫傳。
和馬太守五首 澄心亭 彭汝礪 
逸老初開池上亭，使君鐘鼓樂新成。寶林自有湖山助，定水何曾風浪生。雨過淡雲迷島嶼，日長幽鳥下簷楹。扁舟遠泛滄浪碧，可避時人笑獨清。
和念一弟 彭汝礪 
岡陵盤泊土湖深，蛟蜃伏藏山鳥吟。大雪埋雲冬寂寞，喬松夾竹晝陰森。百年身逐無涯智，萬斛愁中方寸心。昨日汝詩催淚落，暴添溪水兩三尋。
臨江道中人家多植竹 彭汝礪 
遠遠平山淺淺溪，人家栽竹當藩籬。雪霜盡臘青如昨，風月乘春綠更滋。淡薄冷光浮莽蒼，招摇清影落漣漪。故園所富今幾頃，會有歸來築隠時。
和毛正仲 彭汝礪 
風雨登危奚壯哉，見書三賦彼崔嵬。細緣狗脊僕肩病，曲轉羊腸車轍摧。晨鵲卜知書信到，夜星占見使華來。愛君最識思親意，取次枯腸夜九回。
寄提舉朝議丈 彭汝礪 
安穩青雲喜得輿，寂寥窮巷憶回車。灌畦搰搰知同病，遊刃恢恢想自如。暇日會馳千里駕，好風時寄一行書。愛公有似能鳴雁，顧我還同喣溼魚。
河東橋亭以久廢置不用欲移菜畦以爲老之游息之地因以詩就公權乞之 彭汝礪 
全家歸住白雲中，舊地新成半畝宮。簇簇要添垂柏翠，紛紛已出小花紅。自知北海恩懷厚，况是東鄰路逕通。到得落成應不負，携壺先約醉春風。
雜詠一首 彭汝礪 
小林幽徑自春華，不似城頭望處佳。山色倚雲千萬里，蓬門穿水兩三家。聲聞翠篠紛紛葉，香落寒梅細細花。更上幽亭望南北，欲隨幽鳥到天涯。
病告詩上侍讀 彭汝礪 
詩句親題慰下僚，清心洗盡渴心焦。雲移星月來幽隠，風轉英莖下寂寥。肝膽塵生知幾日，齒牙病久起今朝。篇章盡出樵蘇鄙，不識鼇宮路徑遙。
寄史司理 彭汝礪 
日就妻孥問藥囊，鏡中自笑鬢毛蒼。詩編欲乞閑方記，茶面親題病未嘗。飲量無涯傾北海，風情不薄念東陽。終篇未盡相望意，洗耳風前遲報章。
睦仲乞詩用其韵謝之 彭汝礪 
鬰鬰胸懷百未伸，道途容易學參辰。桂科今日須吾子，鼎食當時况所親。景物依依吟曉色，謳謠細細問途人。春風寫寄南淮地，蕭灑文章自細陳。
和濟叔兄書齋言志  其一 彭汝礪 
子夏今爲河上居，諸生從此望夷涂。聖賢事業長難合，仁義生涯未至迂。盛德固能蘇弊俗，明時安忍作潜夫。鞭駑欲副新詩念，爭奈曾參性質愚。
和濟叔兄書齋言志  其二 彭汝礪 
常因多病泣途窮，性命于今亦少通。貴賤固宜常厥德，死生豈足動吾中。游心自有詩書學，扶病須憑藥石功。否剝亦留歸泰復，天時安得久屯蒙。
和濟叔兄書齋言志  其三 彭汝礪 
旅人汲汲赴前程，奔走川途不暫停。蹤跡無如今困蹇，才謀不似舊精靈。雍容可羨雲中雁，浩蕩來隨水面萍。富貴功名皆外物，艱難險阻亦須經。
和濟叔兄書齋言志  其四 彭汝礪 
未得臨流一醉觀，江山應是怨無端。苦吟夜月橫詩筆，爛醉秋風把釣竿。溪瀨最宜霜後聽，峰巒曾向雨中看。輸君瞬息窮千里，苒苒羈懷幾萬般。
寓學芝山 彭汝礪 
鯨鵬未得遂南飛，翻學鷦鷯寄一枝。翠石碧泉無盡處，冷蛩鳴雁不勝悲。驅除窮困知何計，收拾功名竟幾時。穹昊不言難遽問，性情無奈祇吟詩。
初秋曉起 彭汝礪 
雲影冥蒙雨細飄，風傳秋意又經宵。蒼溪岸側千峰翠，高樹枝頭一葉凋。病久亦傷光景速，起來尤愛暑威銷。徐徐步向亭中立，逸興飄浮酒氣驕。
舟中作 彭汝礪 
曉日新晴三月天，征途令我一悽然。謀身獨愧聲名淺，得地安辭道里千。匹馬荒山嗟困矣，扁舟濁水喜安然。桐廬雖遠今伊邇，魂夢先歸絳帳前。
寄張子直  其一 彭汝礪 
常願從君授古書，血誠瀝盡更無餘。漂流豈意來深野，繫滯無由後從車。蹤跡浸違南郡帳，夢魂長繞武侯廬。仁人有意收庸賤，時寄聲音一起予。
寄張子直  其二 彭汝礪 
性質迂迴趣向卑，此身敢望聖門歸。趨時已愧雕蟲陋，學古還憂畫虎非。材近蓬蒿難自立，目無松柏竟誰依。重嗟蹤跡匏瓜繫，翻羨蒼蠅附尾飛。
子直見和前韵因復之  其一 彭汝礪 
平時祇畏才無敵，今日方知器有餘。一第已多新宦况，潜思猶入舊田廬。鳳凰固合栖阿閣，騏驥誰令駕鼓車。千里青雲今至矣，願傾深畫盡傳予。
子直見和前韵因復之  其二 彭汝礪 
淹延未得共山居，愁積胸腸萬斛餘。致遠自傷無巨翮，臨危誰肯借安車。油幢金印男兒事，碧水青山隠者廬。窮達計謀今已决，故人天際亦思予。
戲呈子直 彭汝礪 
步入松筠水石間，回眸方覺世途難。蒙茸草色縈行徑，淩亂花陰覆釣灣。暇日還能邀我醉，清時未肯縱君閑。烹鮮酌酒且行樂，北圃春容今又殘。
寄獻教授友兄 彭汝礪 
焦心猶覬就功名，痛惜長爲疢疾嬰。欲起病軀思扁鵲，未知窮命問君平。道途遼邈何由及，田壤蕭條不復耕。好學豈能幾亞聖，受經從此愧丘明。
千乘先生有草堂之吟而人或譏之因次其韵 彭汝礪 
世俗無輕好遁譏，先生豈是愛山扉。聖人固重潜龍誡，君子安爲即鹿非。白水會來朝草徑，紅塵不敢傍麻衣。金輿應有商岩夢，即聽東南一詔飛。
次道濟韵 彭汝礪 
吾材未及明時用，來傍師門靜養蒙。多病因知妨力學，潜思猶是覬成功。松心並老凝寒後，玉色相看烈火中。天意欲令更患難，詩辭何必議窮通。
病居婺女 彭汝礪 
蕩漾扁舟冒曉征，此身何日得安停。窮途敢恨身無託，多病惟思藥有靈。氣誼腹心雙古劍，江湖蹤跡一浮萍。塵埃易使羈容黑，仁義難邀俗眼青。鄉思浪憑歌笑解，微辭不是楚騷經。
寄子直友兄秘書 彭汝礪 
碧水青山一萬尋，不量無力强登臨。辛勤亦覬功名就，痛惜長爲疾患侵。憔悴已成今日態，英豪不復舊時心。歸期未遂家千里，空對秋風淚滿襟。
元夕與莘老俱宿齋因寄莘老 彭汝礪 
零雨其濛春始和，明星有爛夜如何。笙篁故與風聲遠，燈火疑添月色多。漸老自能忘世味，欲明更起看天河。定留太一青藜照，願寄荆人白雪歌。
知常三十一致其政遷通直郎遇郊恩以親之封封其祖父母以妻之封封其父母其外舅知府龍圖安中以詩美之提刑大夫信叔和之俾某屬和 彭汝礪 
立節秉心誠與俱，至誠少日慕顔徒。榮名及祖親仍與，盛事超今古亦無。番國山川元潤澤，吳園魚鳥亦驩虞。冰翁星使詩酬唱，在昔嘗聞德不孤。
承臬山毅夫提點學士有游會庾樓因用元韵 彭汝礪 
擁旜昔過趙州關，剖竹今鄰四祖山。問法幾生成密記，焚香曷月禮慈顔。知天稍似三無慍，易地何如五不還。邂逅晦堂聊寄意，而今事事祇如閑。
按澇 彭汝礪 
瘦馬扁舟迹已勤，三鄉行盡獨傷神。湖邊圍漲魚龍富，野外田乾燕雀貧。豈有異能裨此理，試留餘澤遺斯民。東南步武豐凶別，却笑天心似未均。
寄錢穆父 彭汝礪 
忠義文章見一門，風流竊喜得諸孫。古人事業非無意，天下幾微定有言。寒鬭雪霜松老大，高飛霄漢鳳騰軒。治功今日俱無補，塵土相看畏素飱。
憶程公權 彭汝礪 
游從邂逅值王孫，萬事無窮寄一真。傾蓋異時心似舊，望塵今日味如新。清風遂別江山曉，潤澤空餘草木春。欲寄贈言終少取，獨爲瞻慕共斯民。
嘗約誼父同游龍泉奔走失期故作是詩奉和元韵 彭汝礪 
野寺幽幽隠翠嵐，山川形勢盡東南。吟隨野竹吾懷愜，醉啜溪泉此意堪。樂事難并真可惜，登高能賦亦曾諳。游從欲盡林間勝，雨氣渾渾滿古潭。
古木 彭汝礪 
雨溼路岐泥滑滑，風吹江海水茫茫。壯心弦直值吾道，孤宦蓬飛各異鄉。詩句好吟江上碧，酒巵已負菊邊香。豐年誰及農家樂，老稚驩謳自滌場。
得庭佐巖夫二弟二書 彭汝礪 
十年翰墨共螢窗，萬里憂勤鬢欲樁。薄宦鹿埃寄南國，歸心日夜度重江。春風喜詠棠陰秀，夜月愁看雁影雙。病眼相望勞不徹，書來聊得此心降。
賀兄長有子 彭汝礪 
鳷鵲曾將喜信來，奇祥昨夜出珠胎。一枝始得龍孫貴，萬里看成驥子材。道路笑臨詩首首，庭幃歡上酒盃盃。風吹消息歸江國，老稚應須眼爲開。
欲雨馬上寄兄長 彭汝礪 
去馬驚塵犯客襟，喜看雲影聚輕陰。雁飛淺草風聲疾，蟻鬭枯梨雨意深。亭外見山輸獨嘯，林邊上馬强清吟。一聲誤認齊蟬晚，叫起肥陵夜夜心。
暑雨 彭汝礪 
暑熱炎炎起道途，霆雷一陣出山隅。雨吹細點沾鬚鬢，風卷輕寒上髮膚。但使田疇終潤澤，敢言車馬久泥塗。天時信有豐年意，笑語輕便共野夫。
過紫金山 彭汝礪 
薄晚遲留問舊山，塵埃敢意紫金丹。雲生石眼千年潤，風出雲稍五月寒。下蔡塗泥沾馬足，長淮風浪觸漁竿。八公更有威靈在，簿領應須笑賤官。
擬賞花釣魚詩  其一 彭汝礪 
晴雲扶日上昭陽，翠輦鳴鞭下建章。化國樓臺天半際，瀛洲殿閣水中央。魚游自並龜龍國，花氣渾如薝蔔香。擬學華封人作頌，千秋萬歲奉君王。
擬賞花釣魚詩  其二 彭汝礪 
琉璃宮殿雲深處，錦繡池堂雨過時。魚躍定名千歲鯉，花開多是萬年枝。恩流河漢波瀾闊，春在蓬瀛日月遲。三十餘年無此會，今朝會見柏梁詩。
擬賞花釣魚詩  其三 彭汝礪 
孔雀橫斜寶扇回，雕龍浮動翠輿來。魚知迎日爭先躍，花會留春獨後開。法部方將九成樂，侍臣迭送萬年盃。太平恰似唐虞際，臣主從容賦起哉。
擬賞花釣魚詩  其四 彭汝礪 
翠蹕雕輿下未央，禁林春色秀天芳。帝居便是蓬萊勝，花氣渾如薝蔔香。五色靈池魚撥剌，九苞阿閣鳳徊翔。神仙世界光陰別，比着人間一倍長。
擬賞花釣魚詩  其五 彭汝礪  洞庭湖
日暖魚游百子池，雨餘花折萬年枝。微風靜覺絲緡遠，暖日徐看淑景移。九奏高張洞庭樂，七言徧賦柏梁詩。吁俞不忘幾微戒，恰似唐堯虞舜時。
擬賞花釣魚詩  其六 彭汝礪 
甘雨祈祈兆歲豐，君王暇豫與人同。晴陽魚躍烟濤外，暖日花開錦繡中。更有靈龜千歲綠，仍多陳粟萬倉紅。便知豈樂歌頒首，不比飛揚賦大風。
擬賞花釣魚詩  其七 彭汝礪 
百子池塘春復還，五雲樓閣曉猶寒。蛟龍影上黄金輦，錦繡香浮白玉盤。宿蘂萬包開雨露，修鱗五色躍波瀾。太平既醉恩無報，白首侵尋畏素餐。
擬賞花釣魚詩  其八 彭汝礪 
檻外幽花暖欲然，池邊弱柳困初眠。風晴鶑戲長楊日，水浄魚游太液天。玉斝酒深浮湛露，寶爐香聚引長烟。雲章光絕無能繼，但頌南山億萬年。
擬賞花釣魚詩  其九 彭汝礪 
霽色蒼茫杳藹中，玉輿朝出大明宮。修鱗戲躍神池日，宿蕊爭開禁籞風。韶樂大恩流動植，靈臺餘澤入魚蟲。龍光所被何其厚，欲報慚無尺寸功。
擬賞花釣魚詩  其一○ 彭汝礪 
九重殿閣五雲中，閒暇君臣燕樂同。芳卉便成金色界，游鱗如在水晶宮。承雲樂見太平象，湛露詩成王者風。從幸甘泉能獻賦，愧無人可似揚雄。
題醒心亭 彭汝礪 
紅塵萬里困征鞍，喜向幽亭一倚欄。日夜水聲趨澗曲，西南山色上雲端。窗橫古木秋陰老，檻逼蒼崖雨氣寒。搜盡肺腸吟不竟，欲君親置畫圖看。
謹次知縣奉議 彭汝礪 
早日蒼茫杳靄中，繡衣綵旆照花驄。路從古汴聊分北，家在瑯琊更近東。大野曉行千嶂月，長河朝濟一帆風。賜環不獨邦人願，名字從來重兩宮。
次來韵 彭汝礪 
山川不見石泉城，風日摇摇想旆旌。鸑鷟老尋丹穴宿，驊騮饑上赤霄行。隆冬霜雪傷萍泛，末路埃塵憶蓋傾。父老祇知榮衣繡，鄉人未會貴登瀛。
拙句送通判學士正夫 彭汝礪 
山谷冥冥多雪霜，人情隨處不悲凉。綵衣公獨有老母，喬木我今思故鄉。行酒賦詩不忍別，登高臨遠便相望。故鄉雖好莫留滯，日月其除行路長。
長沙道中寄君時 彭汝礪 
少時惜別惟男女，老大相思味尤苦。時節愁深聚作雲，道途淚落紛如雨。夢魂章水去無時，書信蒲山來有數。幾時與汝歸去來，綵服相看老農圃。
和文淵游餘干山寺 彭汝礪 
愛山終日在山巔，山徑遲留幾屐穿。澗水曲流隨步屧，爐香深處作雲烟。峨峨健馬橫岩石，漠漠蒼龍宿舊淵。爲語琵琶洲上路，幾時容我繫歸船。
道中每至山寺輒遲留久之 彭汝礪 
杖屨徜徉信所之，偶逢佳致即忘歸。舟帷不繫東西去，雲似無心在處飛。歲月漫能催我老，江山可復與人違。一廛未足南陔志，靜笑浮生事事非。
武岡驛 彭汝礪 
行路蕭條傷客心，黄雲不動祇陰陰。天寒獨鶴飛平澤，日暮慈鴉歸故林。鱗翼不將一字至，雪霜莫怪二毛侵。擁爐更飲鍾陵酒，抱膝漫爲梁甫吟。
依韵和蕭推官見貽推官字子方知桂州修撰字子善相及喜論兵嘗見于鄱陽 彭汝礪 
晚年相遇更堂堂，祇似當時鄱水陽。物論固非低閥閱，家聲元自滿湖湘。風回獠俗歸陶冶，囊括蠻州入井疆。使指質成非有用，贈言虛自辱圭璋。
寄佛印 彭汝礪 
菩薩化成瑶象車，超騰倏忽到雲居。提携滿鉢雕胡飯，供養一簞明月珠。稱我姓名日專甲，問師安否近何如。即今無病無言說，還有人能致問無。
清江聞提舉承議先行馳寄小詩 彭汝礪 
一水相忘復此時，世情豈故與人違。江湖雨漲潜鱗去，霄漢雲深畫鷁飛。曉月正思公共載，春風好與我同歸。別來道味知何似，丹竈黄芽想更肥。
走筆和蕭推官迎提舉承議  其一 彭汝礪 
青山遠遠水回回，初見鍾陵城上臺。將迎不獨兒童喜，楊柳看人亦眼開。
走筆和蕭推官迎提舉承議  其二 彭汝礪 
畫舫急隨江上鷗，猶嗟不及水先流。欲知今日陳雷社，不數當時李郭舟。
又和治居許昌詩  其一 彭汝礪 
事與心違即掛冠，逍遙芝朮長童顔。黄金晚去雲中闕，員嶠深游海上山。平日以身當國論，老年將夢比人間。文章氣力終豪健，四韵詩來倚馬還。
又和治居許昌詩  其二 彭汝礪  西湖
聞說當年鵷鷺班，諫書無數慰龍顔。水橫潁首歸新第，雲斷峨眉憶舊山。漫有新詩名海內，曾聞雅樂獻河間。西湖今日春應好，想見扁舟載月還。
途中寄君時弟  其一 彭汝礪 
郵亭車馬日紛紛，可遂塵埃老此身。燕子恰如曾宿客，雁奴猶是未歸人。晚雲明滅初收雨，朝日陰晴擬放春。花木一時渾自好，寄聲華髮莫爭新。
途中寄君時弟  其二 彭汝礪 
天晴日馭去遲遲，恰是春風中半時。柳色笑花須似錦，雨聲欺雪故如絲。遷喬他日吾求友，發藥明朝汝得師。樂事信知人不及，異鄉同有拜親期。
次君時韵 彭汝礪 
牙弦不願世人知，末路論心有子期。萬物參差爲我與，三人邂逅得吾師。更貧未乏揚雄宅，已會誰悲墨子絲。欲說本來時節事，直須會得未來時。
寄檢法奉議 彭汝礪 
長春月月與玫瑰，煩近萱堂仔細栽。却語花開無造次，老親寒食以前來。
老兒挈幼小將及鄧因寄君時弟  其一 彭汝礪 
莫言法法與塵塵，祇論而今見在身。婆子臺山能護物，廝兒臨濟最疑人。阿那含果多生葉，優鉢羅花別樣春。須認鐵牛樓上語，一回幾看一回新。
老兒挈幼小將及鄧因寄君時弟  其二 彭汝礪 
長年騎馬走風塵，擾擾猶知夢幻身。野柳最憐青綬客，山桃莫笑白髭人。照溪七里亭邊晚，近郭百花洲上春。捉麈即從君道舊，浮蛆更許我嘗新。
和范學士  其一 彭汝礪 
紅塵投老倦征鞍，夢寐清規祇厚顔。論德每疑觀大水，言詩曾賦仰高山。退之自處軻雄後，甫也當居揚馬間。知止舊風衰久矣，只今須合爲公還。
和范學士  其二 彭汝礪 
酒榼棋枰足燕閑，市朝愁復抗塵顔。曾非學道隨東魯，可怕移文累北山。花燭園林春半際，烟波亭榭水中間。籃輿想見公游處，潁水何時聽我還。
寄致政侍郎 彭汝礪 
孔門弟子數三千，用舍行藏獨與顔。委曲百川終至海，辛勤一簣欲爲山。是非擾擾俱身外，生死悠悠亦夢間。漫愛隠居多氣味，扁舟今欲與公還。
又書懷 彭汝礪 
錦江蟠泊落雲端，秀氣全分在爾顔。少日大鵬飛北海，清時片玉出崑山。心存魏闕安危際，名在丹臺伯仲間。昨夜瀘渝初奏捷，巔崖誰爲勒銘還。
中丞溫伯雜端持正與其僚出祖正孺端伯于劉元忠宅某即席賦詩 彭汝礪 
蜀山想見去程兼，滿眼春風別興添。光動酒船浮玉雪，味調羹鼎足梅鹽。竹枝墮影低垂砌，花葉吹香細入簾。更欲稍留山簡醉，應須少霽弱翁嚴。
翌日景繁察院公初叔明推直謙父主簿復會某晚至即席用前韵  其一 彭汝礪 
鼎食參差海陸兼，爐烟浮動麝蘭添。紛紛不及同朝飲，草草猶能共暮鹽。最愛梅香頻倚檻，欲留槐影更褰簾。驛途即折垂楊別，酒令毋嫌細柳嚴。
翌日景繁察院公初叔明推直謙父主簿復會某晚至即席用前韵  其二 彭汝礪 
銀魚朱紱綵衣兼，稍覺公行氣象添。白水長時雲似霧，青泥三月雪如鹽。詩成曷日傳郵置，書就他時奏陛簾。更爲朝廷問幽仄，人材豈遂乏楊嚴。
送桂陽令臧祖道 彭汝礪 
莫笑長官權勢輕，所懷端可及生靈。勤憂每見朝嘗膽，勸恤遙知夜戴星。禮節但能堅玉石，清名亦合上丹青。餞行欲以言箴贈，留作君家座右銘。
中丞溫伯雜端持正約同餞夷仲不克某獨出城重陽後一日 彭汝礪 
宛轉平林十里開，天晴更喜少風埃。桃花笑摘籬邊菊，竹葉慚無馬上盃。更欲看君橫奮迅，不應如我久低徊。閭閻蟄蟄憂昏墊，側耳乘驄御史來。
和提點少卿詩韵 彭汝礪 
文場俱是出羣雄，曾頌鴻毛遇順風。稍記螭頭初賜第，漸驚鶴髮欲成翁。老年翰墨才仍敵，故國溪山路更同。存歿感懷渾夢寐，會須推付酒樽中。
和提點少卿喜雪詩韵  其一 彭汝礪 
曲岸滄洲一水涯，輕舟欲訪戴逵家。城隅寂淡梧桐月，溪岸蕭騷蘆葦花。潤澤便知年事足，清明更愛曉晴佳。園林已有春來信，笑看浮生鬢欲華。
和提點少卿喜雪詩韵  其二 彭汝礪 
同雲漫不見津涯，雪霧參差似一家。辛苦宋人成楮葉，殷勤驛使寄梅花。潤沾南畝從橫闊，寒助西山曉夕佳。三白更同千乘喜，屢豐吾亦有光華。
久雨和張季友寄程德林時季友得環倅程受婺源未赴 彭汝礪 
寂寂不聞車馬聲，泥途無亦畏逢迎。引觴自放連朝醉，揮麈遙思一座傾。傅野好爲三日雨，杜陵莫醉百憂行。西南俱說催征轡，却願雙輪四角生。
和張季友正夫歸因爲詩寄 彭汝礪 
曲曲幽林遠遠山，歸與誰得似公安。定爲五柳先生傳，應笑三年博士官。上國塵沙隨馬箠，長溪風浪屬漁竿。秋風喜得音聲到，起對青燈子細看。
寄妻兄甯文淵時廣西方用兵而文淵謫官在廣東 彭汝礪 
有客遲留瘴海邊，白頭想見欲潸然。淹留每笑猶千里，芘藾遙知有二天。行聽伏波平嶺嶠，已聞下瀨濟樓船。幾時幽谷靈芝路，水石相看穩晝眠。
送郭知章宰浮梁  其一 彭汝礪 
萬室喁喁望已深，臨流不敢重分襟。閭閻早覺春風到，岩谷遙思晝日臨。制御古非無至策，愛調人自有良心。笑言已得公才敏，側耳風前聽好音。
送郭知章宰浮梁  其二 彭汝礪 
仕宦悠悠今幾年，初分一邑走江邊。鳳飛遠水顛崖地，鶴唳清霜皓月天。瀟灑淵明多種秫，從容子賤數鳴弦。秋風坐看車轅速，一夢歸爭鳥翼先。
和李潜夫同年并簡甯文淵時二君在鄱陽 彭汝礪 
我賤無庸如子何，白頭相望欲悲歌。少年策在英豪腹，清世名專守相科。薄宦從容憂自少，故人邂逅樂應多。秋風不見北歸信，東顧蒼茫臨大河。
送徐望之郎中提舉舒州靈仙觀 彭汝礪 
江瀕遠別幾秋螢，汴曲相逢眼更青。予志自能同豹變，弋人安得望鴻冥。風流綠蟻千鍾酒，香火黄庭一卷經。祇恐諸公還薦鶚，未容輕去老岩扃。
送提點少卿丈還鄱陽 彭汝礪 
秋風吹雨響梧桐，南岸遙山翠幾重。稍愛樓臺足清曠，可憐樽俎未從容。三溪天外橫新水，五老雲間出舊峰。邂逅一舟吾亦往，登臨還復與公從。
奉和提點少卿來章 彭汝礪 
場屋當年翰墨親，故鄉相別九年春。相如舊有凌雲賦，居士今惟凈法身。素節直須深愛惜，高材未必竟沉淪。祇疑龍去須爲雨，不似區區尺蠖伸。
呈運判學士  其一 彭汝礪 
邂逅江濱宿使航，五更窗外月猶黄。因陪談麈殊優遠，自反機心愈渺茫。老馬但羞千岳阻，病翰孰與九臯翔。明時頼有吾宗在，敢學西鄰便涕傷。
呈運判學士  其二 彭汝礪 
相望冰壺江水濱，渴心枯涸欲生塵。忽逢使節何勝喜，又說宗乘得愈真。鬢裏雪霜經歲有，眼前風浪與時新。茫然未有歸田計，愧以窮通問故人。
和十二法曹 彭汝礪 
秋來初得兔園書，更有詩來慰索居。出宿幾時吾稅駕，歸寧何日爾脂車。貧如原憲元非病，懶比嵇康老更疏。鴻雁池邊知可樂，鶺鴒原上正相胥。
次韵晦之沿牒楚泗二州 彭汝礪 
鷁首爭先鳥翼飛，宦游容易即天涯。漸生世事無由盡，已去年華不易追。芍藥遂輸淮上樂，櫻桃終念水邊期。雨餘亭外山爭出，幾日相看一酒巵。
苦吟 彭汝礪 
苦吟遂見詩鋒銳，獨樂寧思飲社豪。別去性情生淡泊，老來風致長清高。紛紛行李君休嘆，瑣瑣乘田吾正勞。爭似扁舟碧江上，幾回風物入秋毫。
晚風 彭汝礪 
南北東西萬里通，往來長與水無窮。役心一日空隋力，餘澤千年謝禹功。滿道柳陰低翠幄，夾堤橋影臥長虹。樂游不及先生快，坐看千航起晚風。
四方 彭汝礪 
四方難綴游人足，萬里無嗟客子蓬。紅滿桃花生細浪，白翻蘋葉起清風。路當吳楚塵相接，源出淮夷勢未窮。聞說夜吟清不盡，月明如近水晶宮。
病中寄妻兄甯文淵 彭汝礪 
百年流轉寄風波，老態欺人病更多。頼有子能知管仲，即無人可向維摩。悠悠世味祇如此，擾擾人生能幾何。南北有時歸計就，考槃終欲共山阿。
和晦之所感 彭汝礪 
萬物初還白帝秋，新寒苒苒上衣裘。紅泥爛醉須千日，皓髮悲吟漫四愁。氣挹風雲詩易取，分投膠漆意難酬。簿書久廢游從樂，最負江山翠滿樓。
送濟叔兄 彭汝礪 
風起青蘋去鷁催，江山無路笑言陪。淚生病眼朝千里，愁入枯腸夜九迴。秋水忍看鴻獨宿，春風好與燕俱來。別期重有文章約，老稚應須眼爲開。
送樊秀才召倪先生 彭汝礪 
羣言分散寄遺經，天乞吾儕照未明。猶惜是非迷後世，旁求規矩遺諸生。騏驎始信能千里，鵰鶚終須看一鳴。杖屨從容問孤跡，爲言心寄海邊城。
治平諒闇元夕  其一 彭汝礪 
上元無樂送長宵，淚灑城陽泣帝堯。雲障月華寒淡薄，風吹雨點細飄摇。物隨世事生悽愴，天與人心長寂寥。不用燈花鬭光景，火爐詩筆慰無聊。
治平諒闇元夕  其二 彭汝礪 
仙樂誰家奏管簫，異香到處合椒聊。風生雨後聲悲慘，月在雲間影動摇。幽徑小溪春寂寂，淡燈寒燭夜寥寥。香焚敢效封人意，睿算年年祝帝堯。
寄濟叔兄長 彭汝礪 
東南路逕走江淮，萬里波聲日夜迴。流水會將孤夢去，游鱗不寄尺書來。風吹雲影東西散，雨點花枝在處開。節物傷人心總碎，一春歸興滿蘭陔。
次致政張大夫韵二首  其一 彭汝礪 
石城山水有清音，賈塹烟蘿路更深。松竹門闌初作徑，蒲荷池沼舊成林。騑騑出適窮周道，汩汩歸休傍漢陰。莫詫大夫能作賦，但逢故老數揮金。
次致政張大夫韵二首  其二 彭汝礪 
李郭曾同溪上船，途人指點作神仙。松篁老長芰荷密，鳬雁飛浮鸂鶒前。霖雨未終岩野地，陽春方擅郢中天。文章不敢蘭亭比，翰墨纔能記歲年。
醼亭一首 彭汝礪 
未得從君醉醼亭，坐無酒意正醒醒。雲飛野壁春心遠，蝶悞花枝晝夢驚。草履踏泥尋曲徑，紗衣冒雨上重城。金絲不厭幽閨地，時向高風葉一聲。
皇甫乞詩爲贈因次其韵 彭汝礪 
憶昔丹書下粉闈，諸公接武上瑶池。勢淩鵰鶚雙鴻翼，香滿蟾蜍一桂枝。議論所存無贅學，聲華此去有真知。風松無限溪山樂，時倩秋風寄數詩。
合肥府學中賡諸公韵和正寺翔甫總翠亭 彭汝礪 
危亭縹緲壓城端，總拾澄虛入畫欄。地勢西連金斗峻，山容東際湫湖寒。行瞻日月光華近，坐覺乾坤器度寬。聞說南州畫工在，可能收作一屏看。
和濟叔燈花 彭汝礪 
燈花一點照花枝，今夕相看孰是非。冷艷幾時開密室，春光半夜到重闈。稚兒戲蹙寒心落，羈婦爭持喜信歸。寄語簾風莫催促，冷吟贏得看芳菲。
雜詠詩  其一 彭汝礪 
詩軸親題乞一寮，清心洗濯渴心焦。雲移星月來幽隠，風引英莖下寂寥。肝膽塵生知幾日，齒牙病起自今朝。疏愚强笑爲生計，不識鼇宮路徑遙。
雜詠詩  其二 彭汝礪 
朔風吹雪滿天涯，寂寂朝雲冷萬家。試步城頭望坊巷，玉枝無處認梅花。
苦旱和俞都官 彭汝礪 
焚燒縱炎日，長養誤薰風。責己君臨厚，勞心縣宰忠。十州饑饉後，萬里鬰陶中。欲寄精誠禱，天心或可通。
上留守侍讀生辰 彭汝礪 
素節于今傑，青春此日生。地還坤德重，天給露華清。鴻鵠飛昭曠，騏驎瑞太平。雲浮朱檻細，星入畫圖明。簪紱師先進，旒綖望老成。千齡逢盛際，萬里起修程。客獻南山頌，人期北戶榮。學高才稱副，仁厚福兼并。香薦芝蘭秀，詩言犬馬誠。祝公比松柏，早晚席台衡。
九日獨登城上臺感懷寄兄長  其一 彭汝礪 
九日獨登城上臺，南山望盡祇塵埃。黄華雖富紛紛菊，綠蟻誰同灧灧盃。時節獨催雙鬢雪，利名還見此心灰。池陽星子多朋舊，能有音書萬里來。
九日獨登城上臺感懷寄兄長  其二 彭汝礪 
孤城幽谷晚烟重，事緒無過與此同。寒夜獨吟風靜後，扁舟應宿月明中。
九日獨登城上臺感懷寄兄長  其三 彭汝礪 
秋來常苦客飄蓬，身羨歸鴻飛復東。欲問江南是何處，亂山擾擾自無窮。
和應詔吟 彭汝礪 
又得華牋是浣溪，短窗翰墨自光輝。寒梅不動情相炤，幽鳥無聲意欲飛。數四恩嘉成海瀆，百千文字粲珠璣。風花未稱相望意，特爲君王述萬機。
秋風 彭汝礪 
風戰江湖飛斷梗，露零霄漢聽征鴻。身雖流俗志萬里，昔是少年今老翁。雙眼久因塵事黑，病顔今爲酒樽紅。夜深胡蝶歸魂夢，飛盡蓬瀛島嶼中。
山林 彭汝礪 
鶴瘦松枯不自禁，窮愁千萬欲相侵。山林誰識謝公意，風月獨高梁甫吟。行視水痕嗟未息，靜看雲影愛無心。懶隨塵土趨時態，欲就絲桐丐古音。
船中見廬山 彭汝礪  庐山
翠色蒼茫杳藹間，船人指點是廬山。浮雲作意深藏護，未許行人取次看。
浩歌 彭汝礪 
歌盡綠洲千古意，陶然初到性情真。試臨華岳題詩筆，欲走滄浪買釣綸。苔潤一瓢貧氣味，草荒三徑久埃塵。我心自有青雲在，安得羈留濁水濱。
壯心 彭汝礪 
銳氣銷磨一水平，壯心非欲避功名。窮通有屬都天意，憂樂無端自物情。拂地延留山月影，褰簾收拾水風聲。清吟又得松陵侶，誰惜花前酒重傾。
大笑 彭汝礪 
大笑花開傾屈卮，狂來不惜典春衣。飄浮世態知惟我，淡泊天真得者稀。雲漢露寒沾玉液，江天風靜拂金徽。樽罍易竭情無盡，海岳蒼茫一夢飛。
步入 彭汝礪 
步入浮游淡泊中，紅塵無計到心胸。微之散落詩千首，白也飄零酒百鍾。天地寂寥窺夜月，風霜悲慘看春松。清晨試引青銅照，一點朱丹入病容。
師言 彭汝礪 
嘗就師言卜所從，萬爲都起至誠功。天樞亹亹時長北，溪水悠悠夜亦東。陋跡已生千古後，微懷方醉六經中。竹林交友多才力，應念南軒一病翁。
縣舍小飲因就伯逢求饌具 彭汝礪 
霜凋老木青楓碎，雪盡空山夜月新。收拾村醪欲歌笑，咨嗟破突久埃塵。分爲白屋窮賓客，迴睠青雲舊主人。天地苦寒今有備，醉橫詩筆覺精神。
累承見酬因謝之 彭汝礪 
千夫拱默看文陣，百戰縱橫及醉鄉。齊晉亦當憂魯弱，韓吳終是怯秦强。威容敵國矜豪邁，氣壓羸兵急遯藏。他日相期坐帷幄，爲君窮力破戎羌。
匪躬先之桐廬因作詩送之 彭汝礪 
男子生當自樹立，莫令寂默終無名。膏粱孰與文章樂，錦繡不如仁義榮。予病淹留豈得已，子今閒暇固當行。竹林交契知安否，議論從容爲寄聲。
次韵晦之楚泗道中 彭汝礪 
白日紅塵身世勞，羨君詩興自陶陶。敢因錦繡邀青玉，漫把瑶瓊報木桃。冰雪正寒心始見，騏驎已老氣終豪。一言起拜先生辱，羞愧無才及楚騷。
暮雨 彭汝礪 
暮雨忽隨江上舟，寒風彷彿轉清秋。興隨烟月成千首，醉忤鶑花長四愁。不繫可憐波上葉，忘機應喜海邊鷗。一聲畫角吹魂夢，散落淮天曉未收。
扁舟 彭汝礪 
扁舟滿眼送波濤，一夜霜華上鬢毛。雨脚已收朝日薄，潮頭忽上曉風高。江山須信游人樂，簿領還知俗吏勞。見說指揮功利白，餘才今見解牛刀。
欲寄 彭汝礪 
欲寄予聲無使還，平安始見一書間。偶從淝水經淮水，應對龜山憶蜀山。浮世並知俱物役，利途曾復見人閑。每言庾信愁難解，果道安仁鬢已斑。
古廟 彭汝礪 
嚴嚴遺廟水岩幽，想像遲回物爲秋。堂陛終須辨臣主，山河空復誓王侯。地全東海疑先兆，力盡淮陰意未休。可恨游人滿門下，不將敧器與君謀。
楚野 彭汝礪 
楚野雲寒山點綴，淮天波盡水徘徊。古今寥廓歸談笑，氣象縱橫費剪裁。愁日遠隨雙錦翼，離情滿寄百金盃。清風正引城頭望，淮上車音幾日來。
次韵劉景文見寄 彭汝礪 
萬里飄蓬失舊游，汴隄別去又三秋。朔風悵望心先去，夜月相瞻影獨留。偶得篇章還自失，喜因文字會忘憂。幾時樽俎追平昔，熟醉靈芝最上頭。
題程則之瑞墨閣 彭汝礪 
仁宗事業望唐虞，翰墨仍兼八體書。長嘆仙游今寂寞，不知遺跡在樵漁。凰鸞影落新安水，奎壁光臨處士廬。北望昭陵雲杳靄，倚欄雙淚染衣裾。
將及下蔡寄仲求 彭汝礪 
不見大夫行五年，渡淮欲見淚潺湲。憂懷荏苒今衰矣，仕宦遲迴亦偶然。眼看飛雲難自定，身隨去鳥擬爭先。更鞭駑馬登橫嶺，即借長橋濟大川。
九日同仲求登高有感 彭汝礪 
曾侍靈芝九日觴，登高從此共淒涼。故鄉江外烟波闊，上國雲中道路長。世事祇催蓬鬢雪，秋風不減菊花黄。坐看鴻雁天涯遠，甘醉茱萸盞面香。
別子容 彭汝礪 
衣衫塵土待光輝，議論淵源慰渴饑。鄙遠尚思同舊學，疲駑常恐誤真知。壯懷銷落非前日，孤宦邅迴强此時。萬事紛紛知有在，齋心更欲問蓍龜。
自北歸夜夢侍親闈久之既覺感而成詩 彭汝礪 
中宵八九夢親闈，笑逐兒童戲綵衣。起覺片身猶逆旅，化爲雙淚落征衣。祇嗟輕逐孤蓬轉，安得爭先去鳥飛。薄宦自傷無以養，亦知從昔戒脂韋。
兄弟約芝山共學未暇辱以詩督之因次元韵 彭汝礪 
弟兄相寄玉爲音，洗盡塵埃一寸心。欲以蚊虻看勢利，能將珠璧現光陰。雅游瀟灑知難廢，故約遲留惜未尋。北望靈芝山在處，暮雲回合碧沈沈。
讀書 彭汝礪 
讀書雖苦亦何知，仕宦紛紛强此時。舊學望君真短短，新詩愛我已枝枝。清生野檻晨風遠，暖度山窗晝日遲。出處從今能自卜，不庸蓍蔡已無疑。
清明日仲永游薦福先秋亭晚過芝山他日有坐客獻詩者仲永見率同和 彭汝礪 
行背林梢轉水灣，樂游與物共安閑。旌旗影散烟波上，金竹聲流島嶼間。宿雨未乾花焰焰，晨風不動鳥關關。久晴見說春尤好，何日重來訪舊山。
送鄒秘丞廣漢赴御史 彭汝礪 
清論從來滿士林，君王今日爲虛襟。謀維已熟言難廢，勢位雖隆望亦深。可否謹須要至理，窮通知不異丹心。北風會到江南路，日上城頭聽好音。
廣漢言事得陵州仁壽縣將以詩迎之 彭汝礪 
昨日除書下禁林，詔言明白灑宸襟。誠留魏闕初非淺，望繫朝廷晚更深。議論自關天下計，功名非係古人心。秋風行李歸來未，旦暮虛懷遲玉音。
次張同年德父移松杉石楠海棠各賦一首  其一 彭汝礪 
孝思知欲寄無窮，手插松枝宅兆東。始聽靈根來澗底，會看高節入雲中。紛紛淚滴枝頭露，擾擾愁隨葉上風。老盡雪霜終不變，亦知因此議窮通。
次張同年德父移松杉石楠海棠各賦一首  其二 彭汝礪 
張子紛紛非世情，栽杉爲徑護墳塋。烟冥接葉愁俱滿，露落低枝涕泗橫。直幹森森才滿握，微陰細細欲盈城。栽培會與風霜老，愛護無容螻蟻生。
次張同年德父移松杉石楠海棠各賦一首  其三 彭汝礪 
石楠梭木照春山，顔色紛紛亂碧丹。剩葉如雲散幽塚，清陰爲蓋覆靈壇。沾濡細雨生秋色，摇撼驚風長夜寒。應並孤松長共老，好栽慈竹與同看。
次張同年德父移松杉石楠海棠各賦一首  其四 彭汝礪 
見說無因寄孝心，自移花種碧山岑。栽培蒙密春先暖，想像遲回日爲陰。多恨祇悲新雨露，遺靈如得舊園林。黄鸝不會人情思，亦向枝頭送好音。
寄學芝山正叔寄詩有想嘆之意次元韵 彭汝礪 
想望獨登城上臺，重雲不見首勤回。久分笑語心幾塞，忽得詩書眼爲開。草褐岸巾隨鹿豕，佳山野水外塵埃。公名方與風霆遠，未可窺余寂寞來。
詩寄兄長并示十二十四舍弟 彭汝礪 
去年馬走途中雪，今日舟行湖上風。吾分自天俱有定，此憂如水自無窮。誰知雲漢雙飛雁，自笑江湖一斷蓬。祇有綵衣情最樂，復嗟不與弟兄同。
夏六月公濟與弟六人游安國竹園某有詩 彭汝礪 
萬竹紛紛光欲流，花亭况在竹林幽。陰藏絕徑爲深谷，風起炎天見早秋。此地遂爲千畝勝，吾儕非止七賢游。清凉可愛無朝夕，無問昏鴉故未休。
晚行竹林兄弟相率賦詩  其一 彭汝礪 
苒苒秋風吹我衣，留連清勝夜忘歸。眉橫雲外新蟾上，雪落林梢白鷺飛。
晚行竹林兄弟相率賦詩  其二 彭汝礪 
碧竹侵雲一萬竿，挾書時此共盤桓。湘沅見說官期逼，預惜朋游別去難。
某在合肥嘗夢同子直在橫川舊游遞中有詩往還子直見招因用前韵來寄 彭汝礪 
春風把酒共溪邊，南北紛紛遂五年。綠綬終朝寄塵俗，青雲昨夜夢神仙。詩多老格知難繼，易外新聞念未傳。彷彿異時佳句在，吾遊不敢負橫川。
汴水呈祖道 彭汝礪 
萬事無庸輕是非，扁舟吾與子同歸。不知心逐征雲遠，安得身先去鳥飛。月入江湖生夜色，風吹花木長春暉。鬢毛每笑多新雪，衣带頻驚緩舊圍。
和祖道見致政王中允題壁 彭汝礪 
里巷參差一水間，水邊相失復三年。舊題想見風規好，清隠傳聞志尚賢。道路尚能談舊事，林泉寧復掛塵緣。遲回祿仕予真怯，不獨無君郭外田。
江口道中 彭汝礪 
道路春晴柳葉長，川原水涸草苽黄。陰晴天氣猶寒食，村郭人家似故鄉。地曠馬牛羣放牧，時平兒女自耕桑。馬蹄即踏江南路，村店相看酒一觴。
和祖道渡江 彭汝礪 
歸上慈親酒一觴，吾榮不啻插麾幢。雨沾馬轡行春野，風滿舟檣泛曉航。江路好山隨步履，人家流水照軒窗。梅仙不怪多詩思，鶑語紛紛燕子雙。
曉行 彭汝礪 
遲明騎馬聽鷄號，霧露紛紛上鬢毛。烟宿平蕪疑遠水，風鳴高木聽飛濤。暖迴宿草春初見，光動扶桑日欲高。橫笛一聲還出牧，稚兒無不笑吾勞。
和致遠登樓有感 彭汝礪 
昔人已勸莫登樓，年少登樓應白頭。鳷鵲雪殘冰尚泮，蓬萊雲靜月如流。燈棚影闊明千里，樂部聲長在十洲。萬物莫如公最樂，詩情應祇爲民憂。
贈陳擴秀才 彭汝礪 
原憲家無金玉儲，生涯惟有一床書。衆人清論誰知子，終日高談謝起予。叔夜未嘗聞喜慍，偉容如不辨親疏。丈夫當重功名計，天子重閽好曳裾。
寄子文友 彭汝礪 
古人湮沒不能見，交道陵夷真可哀。與子碧江相別後，到今青眼未曾開。幾傷尺素無人寄，猶喜新鴻昨夜來。懷抱相思長抑鬰，燕居還念此心哉。
讀張華傳 彭汝礪 
堂堂才業世無鄰，坐揖荆吳屬晉民。當日若知誅嬖妾，英魂未必死姦臣。尚能博識周羣物，誰使無謀衛一身。典午基圖從此殆，開編令我涕沾巾。
春日 彭汝礪 
青春久雨郊原暗，白日新開錦繡明。苒苒碧絲垂柳樹，勻勻紅粉上花英。人生最貴逢辰樂，暇日終當載酒行。無爲草玄成寂寞，便輸風景屬流鶑。
和千乘先生詩 彭汝礪 
蓬蓽猶淹濟世圖，獨持經術振羣愚。困窮自古饒賢者，功業于今屬丈夫。天下久思安石起，時人爭笑孟軻迂。何時幣聘來莘畝，佇聽嘉言上禁途。
賦環翠軒池鸂鶒 彭汝礪 
池軒澄澈岸花薰，吾愛微禽獨此存。野性尚思江海逸，靈心應識稻粱恩。春風鼓舞波濤綠，夜月棲遲藻荇繁。沙雁溪鳬應羨汝，光輝終日望華軒。
與程德林 彭汝礪 
俊骨風標固逸倫，况聞才術巧安民。尋常恨不親高誼，邂逅相逢即古人。議論恥拘時俗態，笑歌惟取性情真。從今便作忘形契，安得相從席上珍。
病居寄程德林 彭汝礪 
槿花時態厭羈貧，誰恤天涯臥病身。千里有家歸未得，一心無頼恨長新。形容憔悴真衰漢，意氣蕭條似老人。恨乏酒樽將寂寞，獨憑詩句訴酸辛。
月夜憶伯兄兼寄諸友 彭汝礪 
炎暑遁逃天已凉，日陰苦短夜初長。風聲日色盡秋意，海角天涯非故鄉。鶑谷久離愁滿眼，鴒原一別淚沾裳。客情欲借清吟遣，詩就客情彌慘傷。
適婺 彭汝礪 
浮俗區區走利名，吾儒何事亦勞生。昔騎馬作衢江計，今買舟爲婺女行。南北東西無定日，艱難險阻亦常情。日多好景誰同詠，樽有清醪且自傾。
寄桐廬諸友 彭汝礪 
整頓衰羸尚未蘇，信音都向故人疏。須憐犬子常多病，莫笑嵇康懶作書。庠序舊規還在否，道塗新况比何如。鱗鴻若到江南地，願寄聲音一起予。
寄鄒廣道  其一 彭汝礪 
陋學常嗟趣識迷，羨君先得正途歸。直從前哲評高下，羞與時人較是非。長憤荆蒿埋杞梓，忽驚沙礫得珠璣。相從未幾又相去，東望門闌心欲飛。
寄鄒廣道  其二 彭汝礪 
夙昔聞君有古風，里閭邂逅一相逢。金蘭密契雖深結，風月高吟未款從。寶玉如能庇嘉穀，微蒿終待倚長松。江頭若有東歸雁，時寄聲音慰病容。
風便示君時叔宜二弟 彭汝礪 
掛帆瞬息絕遠水，行李逡巡臨故鄉。雨潤棣棠千葉葉，雲深鴻雁一行行。清吟未愜溪山勝，熟睡不知岐路長。邂逅此時同此樂，萱堂卮酒意難忘。
簡振道判官 彭汝礪 
涉汴浮淮即渡江，一春飽滿看滄浪。臨溪高柳爲誰綠，隔浦幽花還自香。暖日魚兒浮密藻，輕風燕子語危檣。遙知景物煩酬唱，到日詩成幾百章。
江流 彭汝礪 
江流繚繞轉天涯，萬幅風帆去若馳。紅日遠山開殿閣，青天高木出旌旗。蛟龍迴泊鰭鱗動，燕雀飛翻羽翮遲。身世百年長擾擾，扁舟多謝捕魚兒。
子發南樓餞穎叔適以使事出行因寄拙句 彭汝礪 
溪山遠遠綠如如，坐想南樓縱目初。相別無緣看楊柳，贈行不敢愛瓊琚。浮生稍自嘗艱險，遠道非關畏簡書。雲去正凝千里目，雁來能寄一行歟。
送君時東歸夜宿城外并橋上  其一 彭汝礪 
疏疏星月帖雲浮，槐葉風聲已轉秋。欲寄歸帆終未得，徒分心逐水東流。
送君時東歸夜宿城外并橋上  其二 彭汝礪 
虹蜺盤泊宿河陰，氣勢凌空幾百尋。月近渾如天上坐，風來不見世間音。吾衰祇有臨淵懼，爾壯能無題柱心。病眼昏昏長似霧，不堪頻淚欲分襟。
君時與董君佐以鄉薦相次登甲科有詩送之邀予同賦 彭汝礪 
青衫慰子久蹉跎，各喜流年壯未過。金玉曹劉初並價，淵源游夏復同科。紅塵去馬侵星月，綠水歸艎觸芰荷。邂逅故鄉秋正好，相看憶聽鹿鳴歌。
治平赴肥陵幕侍父兄宿大孤山南今復泊于此 彭汝礪 
扁舟曾宿此江堧，當日朱顔尚少年。彩筆偶攀天上桂，青衫初泛幕中蓮。浮生夢幻今衰矣，薄宦風波尚慎旃。記得父兄游屣處，淚添溪水欲無邊。
送梁晦之 彭汝礪 
行李參差久不齊，飄蓬邂逅暫相依。趨馳靜笑營生拙，老大今知舊態非。車馬一朝君北去，江湖何日我南歸。人間物物渾虛幻，莫爲分襟淚輒揮。
江口 彭汝礪 
北風吹蕩酒旗斜，渡口寥寥數十家。茅屋尺椽貧活計，漁罾一幅舊生涯。青雲正著楊柳葉，白雪已開蘆葦花。蓬笠焉知慕軒冕，牛羊豈遂勝魚蝦。
粹老召飲滕王閣遂過徐亭泛舟戲呈粹老 彭汝礪  滕王阁
溪山高下綠參差，終日清風慰所思。何不並携安石妓，却須一過習家池。桐孫轉影隨朱檻，蓮子吹香入酒卮。曉色江湖秋更好，微雲恰值雨來時。
游東湖 彭汝礪 
草色蒹葭蘆葦中，蓮花一片萬枝紅。斜陽色妬波心日，細雨香吹水面風。澤國地開金色界，桃源人在水晶宮。扁舟便好如張翰，好在溪邊舊釣筒。
詩呈季友殿丞因寄正父兄 彭汝礪 
寂寂門無車馬塵，故人相過覺情親。焉知軒冕金朱貴，不笑虀鹽藜莧貧。看月縱吟頤閣夜，插花沉醉鑑亭春。白頭想嘆童兒事，渾屬溪邊自在身。
生日提點少卿公諤惠詩因次元韵 彭汝礪 
水日金行共一鄉，丈人每愛我辰良。驊騮未解馳千里，弧矢猶知志四方。漫與乾坤同作客，笑看兒女已成行。貧家祇似尋常日，金玉何爲忽在堂。
寄雲居覺老大禪師 彭汝礪 
雲中樓閣綠沉沉，杖策城頭望正深。山近想瞻師子坐，風來疑聽海潮音。三乘漫設牛羊鹿，一路誰分耳目心。祇道不增還不減，元來非古亦非今。
和莘老元日時改元豐  其一 彭汝礪 
天以元豐號太平，新年風物兆康寧。農人待種滂沱雨，太史仍占潤澤星。初日浮陽臨夏屋，宿霜澄澈照寒廳。玉津池北池南路，還擬同探柳眼青。
和莘老元日時改元豐  其二 彭汝礪 
衣冠投曉賀元正，草木欣欣共晏寧。玉歷已開新歲日，璿璣猶數去年星。風流豈遂同烏府，香火還來共水廳。漸老莫驚頭欲白，公名久已在丹青。
楊浩然見寄因次其韵 彭汝礪 
百年流轉笑浮生，憂思隨時苦未寧。心膽愛君長似水，鬢毛如我欲垂星。春風半夜燒燈院，臘雪窮年祭酒廳。夢寐舊游如昔日，可憐庭柏自青青。
和大名掾舍弟君時 彭汝礪 
大名書到慰離憂，南北還嗟各宦游。任責踰涯吾不樂，食功隨分汝何羞。客塵汎汎常時味，河水渾渾一片愁。綵服欲歸今未可，遙將心寄日邊州。
和莘老城東齋祠  其一 彭汝礪 
鬰鬰葱葱佳氣中，曉天春霧濕濛濛。山川更洗崇朝雨，草木還催二月風。樂國地開金色界，容臺人在水晶宮。長年飽食知無補，尚有私誠祝屢豐。
和莘老城東齋祠  其二 彭汝礪 
天上春來今幾時，園林已自足光輝。桃心欲放輕紅出，柳眼初分嫩綠歸。解凍暖風吹浩蕩，養花新雨落霏微。知君準擬多行樂，佳句何妨及繡衣。
急雨 彭汝礪 
遠岫低連野水蒼，田溪急似雨淋浪。靈壇冉冉雲烟凈，小徑深深花草香。落日客帆千點細，秋風漁笛一聲長。詩成未解酬真賞，追逐須將夙願償。
山堂 彭汝礪 
江湖曲曲抱千峰，堂在山光水色中。雲薄祇疑蓬島近，湖深遙覺海門通。扁舟蓴菜知無限，促席榴花定不空。獨倚欄干西北望，子牟此興亦無窮。
望雲臺 彭汝礪 
欲望都門春正深，高臺孤絕更登臨。空雲靄靄生歸思，鳴雁雝雝多好音。華蓋熒煌天半際，瀛洲縹緲海中心。江天抱病頻搔首，自笑紛紛雪已侵。
鬰孤臺 彭汝礪 
江城塵土日喧喧，中有蒼然一點山。日暖蜃樓浮海上，花深蓬島在人間。晴雲鶴鶴千峰遠，碧瓦鱗鱗萬屋環。却望鍾陵何處所，客心先與水東還。
離贛上 彭汝礪 
昨夜水生三尺來，匆匆相送若相催。大聲振地潜魚躍，白浪粘天高岸摧。宿雨未收雲靄靄，春鷗無數雪皚皚。問奴新釀猶餘否，爲我臨溪開一盃。
送正夫之鄆 彭汝礪 
清河如練月如霜，六月舟行亦自凉。驄馬何爲輕去國，錦衣不害數還鄉。高才落落邦之傑，令問洋洋民所望。城上望公公更遠，人間今日日何長。
答趙正夫 彭汝礪 
風波久與故人違，臨水登山百爾思。世事易令人苟簡，年華稍恨我衰遲。尚遷喬木出幽谷，忍舍靈龜觀朵頤。魚雁不應嫌寂寞，時將一字寄天涯。
以去年詩再答正夫 彭汝礪 
不願與公終食違，別離草草不勝思。老便靜處溪山好，懶見閑中日月遲。論易朱雲折其角，說詩匡鼎解人頤。歲云暮矣來何晚，倚杖相望一水涯。
飲君宜弟所寄緇衣酒繼得書因成小詩奉寄 彭汝礪 
少年離別似尋常，老大別離多感傷。飲酒看雲心散漫，開書對雨淚淋浪。棣棠密織花成錦，鴻雁斜書字作行。未到與人貪富貴，會須同汝老耕桑。
寄君時學正弟 彭汝礪 
亦與兒童酌酒醪，焚香頌祝不勝勞。命如千載松難老，德比九疑山更高。頂上少時多鶴髮，眉間近日有霜毫。江湖復見年時雁，倚杖孤城首重搔。
敏叔家會仙洞 彭汝礪 
大松十里建旌麾，曉日朝霞五色衣。幽谷靜聞猿一嘯，白雲時見鶴雙飛。花開洞府春長在，人會瀛洲夜未歸。家近武陵時入夢，詩成更憶故山薇。
答周考功惠黄絲棕心席玉面界方 彭汝礪 
老年離別欲心折，不似舊時少年時。人世匆忙疑是夢，鬢毛感慨欲成絲。剛嚴碧玉方無玷，潤澤黄絲席有儀。觀物似公長在眼，祝公千歲比靈龜。
和通判章承議  其一 彭汝礪 
决勝從容樽俎間，一軍爭死不知還。拔旗往蹈烏丸壘，杖箠橫封函谷關。畫像麒麟天上閣，銘功雞鹿雪中山。我榮不與諸公比，歸見慈親一解顔。
和通判章承議  其二 彭汝礪 
盧商舟淅兩岐間，四月軍行八月還。龜息不妨窺道奧，鼠偷無敢近禪關。雲迷漢水滄浪水，雨溼蒲山岌嶪山。曷日與君同此樂，清言猶可慰衰顔。
答毛提舉惠新酒雞頭依韵奉寄幸一笑 彭汝礪 
齊鵠順風飛上天，空籠遂至扣猶全。滑思琥珀千鍾滿，軟憶珠璣一樣圓。舉白醉攻愁自破，硫黄暖與病相便。南歸幾夢凉堂會，咫尺書來更愴然。
和張侍讀游蜀山 彭汝礪 
日光拂拂已破卯，野色依依猶带秋。風卷旌旗出城曲，雲迎步履過林幽。欲扳懸崖訪猿鶴，更逐去鳥窮淵丘。脫灑塵埃坐清曠，靜窺萬物都蜉蝣。
送熊次道因寄了元 彭汝礪 
去入紅蓮幕，來儀振鷺庭。文詞元潤澤，才力更精靈。須作晚成器，擬看新發硎。綵衣長暇日，多聚讀書螢。若見焦山老，相煩爲寄聲。別來頭上雪，添得一千莖。
寄周朝議至樂堂  其一 彭汝礪 
賞花載酒百花洲，看雪開筵白雪樓。不盡山川長在目，忘機鷗鳥自隨舟。當時一笑有餘味，今日相思翻百憂。聞說作堂名至樂，幾時還得與公遊。
寄周朝議至樂堂  其二 彭汝礪 
世味中人醉不醒，公歸正似解人酲。歸雲意思閑方見，瘦鶴精神老更清。但與堯民時擊壤，何須秦女會吹笙。淵明已有歸來賦，沮溺應容作耦耕。
和鄒漢廣見寄 彭汝礪 
征旆飛飛度夕陽，畫橈隠隠照溪光。白雲點綴千峰綠，青女摧殘萬葉黄。林外小花留蛺蝶，岸邊深藻宿鴛鴦。滄浪可愛須沉醉，詩老無疑緩報章。
濟叔潤之兄弟見送出小渡 彭汝礪 
欲寄窮通逐水漚，共君歌舞醉新秋。詩辭可愛題黄葉，別意難忘寄綠洲。雨過微風催去棹，夜凉明月滿歸舟。又隨天外一飛鵠，可羨波前雙白鷗。
晚晴 彭汝礪 
萬里無雲雨意醒，江湖滿載夕陽明。老翁暮釣扁舟去，稚子歸樵一笛橫。溪月悠悠含夜意，林風細細作秋聲。詩魂散落無羈束，試效樊川賦晚晴。
山游 彭汝礪 
試拂塵衣訪遠蹤，詩魂獨與賞心同。低低弱柳啼秋雨，細細寒螿嘯晚風。岩石溪流相照綠，草花楓葉一般紅。玉琴寫盡逍遙意，疑到蓬瀛島嶼中。
過嶺上 彭汝礪 
山幽漸失塵埃路，勢險方知造物功。岩溜飛光動天上，樵斤遺響落雲中。烟迷曲島千峰細，日轉寰區萬里空。安得謫仙來並此，醉浮風馭過蟾宮。
將寄豫章以詩先寄文淵秘校 彭汝礪 
已傳靈耗煩晨鵲，更作新詩寄塞鴻。千里薄寒沾暮雨，百壺清笑望秋風。仙人樓閣重湖外，帝子亭臺翠靄中。謝傅未忘丘壑意，待携歌妓醉山東。
刑部丈寄酒因成短詩以謝 彭汝礪 
玉壺寄酒來三島，蓬鬢持盃學八仙。詩句剪裁揮翰墨，賞心飛舞度林泉。秋風會圃尋霜實，明月歸舟載錦鮮。甘倚白雲窮一醉，爲公吟盡洞中天。
徐中文赴新建以詩寄之 彭汝礪 
童稚歡呼喜欲顛，蕩舟爭揖縣公賢。荆蒿自覺風霜逼，花木須驚雨露偏。天下事煩宜振領，古人材銳戒窺淵。君心舊得中和說，定與龔黄議後先。
新建宰徐中文尉甯文淵出城見餞 彭汝礪 
詩句飛華照彩牋，酒花浮綠動金船。眼看世態嗟無益，心到天真喜自然。盛德優容聞邵父，清才脫灑愛梅仙。却嗟風雨催行色，不得相從醉洞天。
別子直 彭汝礪 
高秋惜別苦匆匆，不得清吟日日同。步履忽迎春色合，肺腸甘逐酒樽空。一舟喜逐征帆北，千里愁逢去鷁東。恰似江神惜離袂，夜來故作打頭風。
次韵周戶曹水軒 彭汝礪 
新闢頹牆得小軒，未成詩思已相關。一窗嫩綠分肥水，十里澄輝接蜀山。近岸雨收風滿徑，暮天雲靜月當顔。參軍莫作塵埃嘆，今有幽虛伴若閑。
寄明甫約出餞城西既以病告遂已 彭汝礪 
結束行裝赴早秋，愛憐交論重遲留。罇空北海虛前約，病告東陽益別愁。征旆幾時歸偃月，客心一夜夢藏舟。塵埃日日無窮盡，能免幽人笑我不。
和戶曹池亭韵 彭汝礪 
水光苒苒上朱欄，六月軒楹起薄寒。誰約醉翁同酒艇，欲尋溪叟問漁竿。風飄翠芰清如洗，雨裛蒼苔綠未乾。見說諸公游興愜，夢魂終夕爲盤桓。
和史司理水軒 彭汝礪 
收拾澄虛過斷牆，軒楹從此有輝光。草侵兩岸春應好，水接雙溪晚自凉。詩念松陵頻縱筆，會思河朔重飛觴。漁舟占盡江湖樂，應笑吾儕簿領忙。
次周戶曹見寄 彭汝礪 
車馬欹危冒險艱，烟塵衰颯病容顔。游心自惜相逢晚，歸興能忘一笑閑。野色無涯秋苒苒，溪聲不息夜潺潺。而今幕府文書少，須約詩筒重往還。
長嶺值風 彭汝礪 
江上避風苦流滯，林邊步竹强遲留。山迎草色渾青黛，浪逐鷗羣盡白頭。垂柳絲絲縈渚岸，落花片片入溪流。興來却喜閭閻少，雙眼無塵事事幽。
西口值風 彭汝礪 
逐處烟嵐照水村，誰家草色接衡門。山藏曲圃非塵路，花滿幽蹊似故園。海燕鬭風輕笑語，林鶑带雨巧飛翻。天時似有清明意，自作新歌慰旅魂。
和廣漢旅中韵 彭汝礪 
苒苒征衣冒曉霜，客心衰寂鬢毛蒼。故人行李來江外，游子飄蓬念異鄉。言失筌蹄知意得，醉遺簪紱覺形忘。青衫四十猶羈旅，嘆息泥沙困乘黄。
席上分題得長字 彭汝礪 
肥上相逢各異鄉，笑歌猶得慰參商。人心未盡文章樂，馬首還趨道路長。鶴髮久堙宗廟器，荷衣行覲赭袍光。功名自有天時在，更盡林邊酒一觴。
得趙吏部所附第二書 彭汝礪 
日月不停如轉車，匆匆還見歲其除。已行沙漠數千里，纔得京華第二書。一讀令人喜不寐，萬金於我實何如。遙知日月從三友，弟勸兄酬樂只且。
與磁倅郭公域 彭汝礪 
熙寧天子作文功，揀點官師在學宮。璧水三年嗟我拙，蘭英一笑憶君同。青衫昔日俱强壯，白髮今時已老翁。邂逅欲言渾不及，別離三四嘆西風。
元日 彭汝礪 
玉律陰陽會，璿璣日月新。熙寧萬歲歷，元祐八千春。卦象已乘泰，斗杓方建寅。白頭諳守歲，紅燭最知春。柏酒人懷遠，餳盤客薦新。老來長道路，慚愧百年身。
答相州司諫同年 彭汝礪 
白簡風聲雨雪霜，幾回趨走並鵷行。清名久自還吾黨，治譽今尤慰所望。安穩慈親行小徑，光輝彩服侍華堂。我今不復有此樂，一讀君詩三斷腸。
望雲嶺飲酒 彭汝礪 
班荆解馬面遙岑，北勸南酬喜倍尋。天色與人相似好，人情似酒一般深。豚魚尚可及人信，胡越何難推以心。立望堯雲搔短髮，不堪霜雪苦相侵。
北使還代書寄穎叔 彭汝礪 
南行湖海北幽州，不見故人今幾秋。萬事塵沙渾是夢，百年露電只如流。欲觀王儉紅蓮幕，更上庾公明月樓。舊說楞嚴多少義，由來祇在一毫頭。
尚德 彭汝礪 
萬里沙陀險且遙，雪霜塵土共蕭條。草萊長大牛羊衆，窟穴阻深豺虎驕。往日御夷誰似宋，今時尚德莫如堯。試看虞舜岩廊上，何羨呼韓渭水朝。
南歸 彭汝礪 
匆匆燈火着征衫，客勸賓酬酒既酣。老馬經時俱首北，大鵬今日會圖南。擬尋樂事羞華髮，欲問生涯指舊庵。貪惜上恩歸未得，素餐自愧百無堪。
廣平甸謂虜地險至此廣大而平易云 彭汝礪 
四更起趁廣平朝，上下沙陀道路遙。洞入桃源花點綴，門橫葦箔草蕭條。時平主客文何縟，地大君臣氣已驕。莫善吾皇能尚德，將軍不用霍嫖姚。
諸君約歸日 彭汝礪 
黄金束带錦貂裘，白髮追隨每自羞。已見冰澌流碧水，遙知春色滿皇州。紅開金谷樓前面，綠暗玉津池上頭。衰病到家應稍健，爲公須醉百金甌。
歸期 彭汝礪 
歸期元約是花時，曲指花時定可歸。日暖擁雲迎馬首，天寒飄雪點人衣。老胡淚落不忍別，野鵲性靈相近飛。到得歸時春更晚，故園桃李正芳菲。
沙陀逢正旦使副 彭汝礪 
踏雪予今濟土河，驅車君始入沙陀。異鄉邂逅不可得，別酒留連能幾何。縹緲飛鴻無限意，凋零白草不勝歌。到家正是花時節，酒飲休辭盃數多。
送鄱陽太守  其一 彭汝礪 
青春一日錦衣還，酒上親闈喜動顔。靜視浮名雖羽翼，回瞻明德已丘山。身留桑梓孤衷結，目斷旌麾一淚潸。初仕正憂民事拙，願書餘訓起疏頑。
送鄱陽太守  其二 彭汝礪 
朝星一夜渡寒江，千里瞻依重慨慷。荆土定能碑峴首，召南安敢廢甘棠。遺恩未散波濤潤，令德長餘錦繡香。吟盡肺腸還自惜，江湖不似去思長。
送鄱陽太守  其三 彭汝礪 
天明下詔寂寥濱，師帥高才得獻臣。事出中和民自懌，令捐苛細物長春。紅裙涕泣瞻征旆，白首驩呼滯去輪。簪紱相先問行色，幾時携節渡江瀕。
和程秀才望五老峰 彭汝礪 
憶步靈芝望翠巒，扁舟今入望中山。沾濡曉霧仙衣濕，點綴春苔鶴髮班。幽谷靜聞寒布落，重崖晴見暮雲還。世途正爲聲榮困，誰伴蒼顔老此間。
和謁孝肅祠堂 彭汝礪 
聲容不見見靈祠，眷惜徘徊重嘆咨。樵牧萬家歌舊澤，簪紳百拜望英資。深圖遂失商霖遠，清論空隨海月垂。欲拾緒言嗟未得，風流喜讀大夫碑。
和李餘干干越亭 彭汝礪 
溪流可到非千里，客夢相望欲十年。勝概昔聞遺老說，樂游今見令君賢。月移波影歸珠箔，風轉灘聲落綺筵。安得浩歌尋澗曲，獨飛綸釣醉霜天。
次皇甫登興化水亭韵 彭汝礪 
簿領終朝困蒸暑，危亭一息得微凉。草迷幽徑回環綠，花落滄波在處香。永夜鶴聲雙唳月，清秋松色自凌霜。平生愛樂澄虛地，一夢遲留夜未忘。
同游獨山  其一 彭汝礪 
路蹊曲曲上喬岑，風物疏疏接遠林。携妓笑無安石樂，愛山喜似晉公心。步尋翠石傷荆玉，行接幽岩望傅霖。別去幾時重會此，欲君無避酒船深。
同游獨山  其二 彭汝礪 
獨山亭子山之心，萬竹相圍盡翠陰。古剎地幽紅日永，懸崖人靜碧雲深。輕風細細無朝夕，勁節依依自古今。吏役幾嗟詩筆廢，興來不惜爲君吟。
同游獨山  其三 彭汝礪 
城樓日日望霄垠，車馬今來訪舊聞。寒石萬尋圍翠竹，危峰一點綴青雲。灑然自有林泉樂，去矣吾非鳥獸羣。安得畫工圖絕致，盡收蒼翠寄諸君。
同游獨山  其四 彭汝礪 
相期一罇樂，共宿獨山青。塵土不能污，夢魂還自醒。夕陽登絕徑，明月步危亭。爲我題僧壁，炎天此日經。
謝公權賜蜀牋 彭汝礪 
君得奇牋自蜀溪，緘封密密寄幽棲。香銷翠玉花枝軟，影落青雲鳳翼低。書橐一朝豐綺繡，詩心半夜振虹霓。報之重愧無瓊玖，强拾芻言細細題。
次韵答劉行甫同年 彭汝礪 
江外書來墨未乾，笑言可惜礙雲山。字無塵蹟精神健，詩有天才態度閑。皓月分明生海上，仙韶容易落人間。夜深一夢無拘束，飛度重湖曉未還。
和張侍讀總翠亭 彭汝礪 
城隅東北起危亭，臥棟飛簷控地形。萬井不藏平野綠，一湖纔見遠山青。春歸會圃低華幄，雨歇寒蕪露翠屏。日暮登臨望樓闕，誤隨飛鳥下南溟。
和館閣諸公游池韵 彭汝礪 
達士超然獨若遺，賦詩行酒似兒嬉。一盃相屬非人力，四者難并異昔時。高柳去隨波鬭綠，啼鶑未與燕爲期。春晴豈但羣公樂，萬物紛紛總自私。
和致遠學士游池  其一 彭汝礪 
堤外波瀾浸彩霓，花間宮殿出高枝。風高夭矯鳳飛去，雨止蜿蜒龍倒垂。早晚烟霞相間雜，浮沉魚鳥並游嬉。文王臺沼羣賢至，不比山陰祓禊時。